Herodotos - Wikipedia\nEilenn eus un delwenn eus Herodotos eus ar IVe kantved kt JK, palez Massimo alle Terme\nHerodotos (e henc'hresianeg Ἡρόδοτος, Hêródotos), bet ganet war-dro 484 pe 482 kent J.-K. en Halikarnassos (trevadenn c'hresian a oa war damani Kariaiz), zo anvet Bodrum hiziv an deiz (Turkia), marvet war-dro 425 kent J.-K. e Thourioi, a oa un istorour gresian. Lesanvet eo bet « Tad an Istor » gant Cicero (Al Lezennoù, I, 1), ha tad ar c'hazetennañ ; ouzhpenn se e seller outañ evel unan eus ar c'hentañ ergerzherien. Ar plaengomzour kentañ eo ivez a zo deuet e oberenn betek ennomp.\nAn oberenn nemeti a anavezomp diwar e zorn zo anvet An Istorioù, diwar an henc'hresianeg Ἱστορίαι, Historíai — da lavaret eo « enklaskoù, ergerzhadennoù », eus ἵστωρ, « an hini a oar, a anavez, pe an hini en-deus gwelet, an test (eus PIE *wid- gwelout (*widtor > histor) // οἶδα: da gentañ "gwelet em-eus", da c'houde "me a oar") ». Unan eus oberennoù hirañ an Henamzer ez eo. Disklêriañ a ra ar c'hentañ pennad :\n« Herodotos Halikarnassos a ziskouez amañ disoc'hoù e Enklask e doare ma ne vo ket kaset gant an amzer eñvor oberoù an dud veur hag evit ma ne vo ket disoñjet ar c'hurioù bras kaset da benn pe gant ar C'hresianed pe gant ar Varbared ; reiñ a ra ivez abegoù ar brezel a enebas an div bobl-se. »\n↑ Menegoù eus an Henamzer (Aristoteles, Ploutarc'hos) a ro amañ "Herodotou Thouriou", Herodotos eus Thourioi : gwelit an embannadur burutellet gant Ph.-E. Legrand, Paris, 2010.\nAdtapet diwar « https://br.wikipedia.org/w/index.php?title=Herodotos&oldid=1764851 »\nKemmoù diwezhañ degaset d'ar bajenn-mañ d'an 23 Eos 2017, da 10:09.


Santoz - Wikipedia\n48° 10′ Norzh\n3° 53′ Kornôg / 48.17, -3.88\nbihanañ 28 m — brasañ 238 m\nSantoz a zo ur gumun eus Bro-Gerne e kanton Brieg, e departamant Penn-ar-Bed, e kornôg Breizh. Emañ er vroig Dardoup.\nWar lez ar Stêr Aon emañ Santoz.\nDekred eus ar 26 a viz Du 1790 war al le ret: e penn-kentañ 1791 e voe nac'het al le ouzh ar Roue, ar vro hag al lezennoù gant ar person, Hervé e anv, ha Cojean, kure.\n55 gwaz eus ar gumun, d.le. 3,85% ag he foblañs e 1911, a gollas o buhez abalamour d'ar brezel.\nChapel Intron-Varia ar Roc'h, pe an Aelez ; brudet e oa ar feunteun evit reiñ laezh d'ar magerezed. An delwenn a zo er chapel a sav da 1521 : "Itron-Varia mamm (a) c'hras, mamm (a) drugarez", eme an destenn latin.\n"Rouanez Santoz": Marie-Jeanne Riou, itron Floc'hlay, a oa bet ganet d'ar 26 a viz C'hwevrer 1905, merc'h d'ur gwiader war blasenn an iliz. Dilennet e oa e-giz "Rouanez ar Menezioù Du" e 1925 (giz Dardoup ganti) ha da-heul dimezell a enor da Rouanez Bro-Gerne. Ha chomet dezhi lesanv "ar rouanez". Mont a ra kuit betek ar Stadoù-Unanet etre 1929 ha 1934. Deuet en-dro e tigoras an ostaleri "Café des Sports", a zeuas da vezañ anavezet pell en tu all da barrez Santoz, peogwir e ouie-hi kanañ pe lakaat da dreiñ ar piano "emsoner" evit ar pratikoù. Mervel a reas d'ar 27 a viz Here 1995.\n(br) Santoz war lec'hienn Geobreizh\n↑ Le Télégramme, 28.10.95\nAdtapet diwar « https://br.wikipedia.org/w/index.php?title=Santoz&oldid=1972410 »


Wikipedia:Kumuniezh/An davarn/sizhunvezh 44, bloaz 2011 - Wikipedia\nWikipedia:Kumuniezh/An davarn/sizhunvezh 44, bloaz 2011\n1 31/10/2011 — 06/11/2011\n1.1 Serriñ ur gont\n1.1.3 Vandalerezh adarre\n1.2 Georg Wilhelm von Hessen-Darmstadt\n31/10/2011 — 06/11/2011[kemmañ ar vammenn]\nSkrivañ un dra bennak er pevare sizhun ha daou-ugent eus 2011 | An davarn | sizhun a-raok — sizhun war-lerc'h\nSerriñ ur gont[kemmañ ar vammenn]\nSerret eo bet ma c’hont e miz Here e-pad 7 devezh (3+1+3) gant ar merour Kadwalan. Dre ma ran war-dro 5 pennad nevez bemdez peurliesañ ( tremen 15 a-wechoù) ez eus bet kollet 7x5= 35 pennad nevez abalamour dezhañ. Labour eus ar c'hentañ.\nAr wech diwezhañ e oa tri deiz zo, abalamour d’ur fazi “tapout-ha-pegañ” graet ganin. N’eo ket aotreet, emezañ. Ar fazioù dezhañ zo aotreet, evel amañ http://br.wikipedia.org/w/index.php?title=Dardania_%28Anatolia%29&action=historysubmit&diff=1089960&oldid=774478, yezhadur hag all, d’ar re all n’int ket. Ur gentel vat evit an holl. Pell emaomp diouzh marevezh hon wiki-ni, deuet davezañ "e wiki-eñ".\n“Ne vez ket plantet gerioù estren diabeg er wikipedia brezhonek” emezañ. Ne gomzan ket ar memes brezhoneg eveltañ ha ne blantan netra. Ar gudenn vras gantañ eo n’eus nemet an aotrou Kadwalan a ziviz petra eo an abegoù mat hag ar re fall. An holl c’halloud etre daouarn un den hepken n'eo ket yac'h e nep bro, hag er wikipedia eo heñvel. Evel ma n’eo ket un den neptu ne gav nemet abegoù fall er pezh a ran.\nUl labour diaes eo, a gavan, ober war-dro ar pennadoù-se, gant anvioù disheñvel d'an dud hervez ar yezhoù: n'em eus ket ezhomm da gaout mistri didruez war ma choug ouzhpenn.\nHa dont a ra memes tra da lakaat mesk em labour, ken e kollan penn an neudenn, hag e ran fazioù, goude e teu an den difazi da serriñ ar pennadoù, ma n’hallan ket kenderc’hel nag echuiñ anezho, hag eñ ne ra netra d’o gwellaat pa n'eo ket gouest: sellout ouzh Rouanezed Portugal ha nouspet all. Setu e chomont diechu, ha setu stad un tregont pennad evel-se a-drugarez dezhañ. Mar dalc’h an den da vont war an hent-se evel-se e kresko an niver abalamour dezhañ.\nAr brizharguzennerezh “plantet” gantañ em fajenñ zo ur yod digomprenus. War a seblant ne oar ket petra eo un anv boutin, met se ne vir ket outañ da brezeg a-hed hag a-dreuz amañ: [].\nGaou a lavar pa skriv (sic):” Gallout a rez mont e darempred gant merourien all ma fell dit”. Pa vez serret ur gont n’haller ober netra, na mont e darempred gant den ebet. N’en deus nemet serriñ e gont e-unan da welout. Kement-se a lakao peoc’h ur pennad dre amañ e-keit-se.\nDivezh evel ma oar bezañ e tispak ”Pec'hed eo koll amzer ha pennadoù (da re ha ma re) gant traoù evel-se.” Ma chomfe sioul e-lec’h lakaat mesk em labour ne vije ket kollet amzer gant den ebet. Ha gouest eo da gompren se? N'on ket sur. Bianchi-Bihan 31 Her 2011 da 19:42 (UTC)\nStanket eo bet ouzh da gont evit an abegoù displeget splann ez pajenn kaozeadenn : lakaat dizurzh er pennadoù o sevel pennadoù doubl hag o terriñ istor ar pajennoù, kunujennoù, ha bremañ vandalerezh. Ret eo sentiñ ouzh reolennoù mont en-dro wikipedia, forzh pet pennad e vefe savet ganit. Roet em eus da c'hoût dit e oa ret chom hep lakaat dizurzh er pennadoù a-raok ha n'eo ket ar wezh kentañ e rez traoù a-seurt-se n'haller ket degemer. Evel just e ran fazioù evel an holl met n'eo ket aze emañ an dalc'h. Ar pezh a oa rebechet dit a denne da bennreolennoù wikipedia ha da framm ar pennadoù.\nSklaer eo ez eo Osterreich pe Bayern (ha re all) gerioù brezhoneg dianav din ha na'm eus ket kavet er geriadur.\nNe'm eus ket miret ouzhit a skrivañ posteloù ha forzh penaos o deus ar verourien all kontoù er wiki gallek pe e wikimammenn, wikisource hag e lec'h all. Ar stankadenn ne vire ket ouzhit a skrivañ dezhe.\nPoent e vefe paouez lavaret traoù n'int ket gwir ha bezañ un tamm sirius. Te an hini a choaz da chom hep labourat e pannadoù zo pa vez skrivet un dra bennak na blij ket dit. Dister a dra a-wezhioù evel pa ouzhpennan ur mellad evit ma vo gwelet an notennoù savet ganit. Ha goude e tisklêriez war ma fajenn ne labouri ket er pennad-mañ, rouanezed Portugal, abalamour da se ! Da choaz eo met n'eo ket gwall sirius hag onest e vefe chom hep teurel ar garez warnon. Ha ken sirius all eo tout an traoù all rebechet ouzhin amañ ganit. --Kadwalan 2 Du 2011 da 00:06 (UTC)\nNe lennan ket ken da yod displegadurioù pa ne glaskez nemet lakaat skoilh d'am labour. Hir ha poanius e vez adkavout an dud gant an anvioù disheñvel o devez alies, ha te a deu da washaat al labour, en anv da reolennoù santel, evit ar blijadur da glask rev e-lec'h leuskel al labour da vont betek penn. Paouez a ran eta gant al labour db Bavaria ivez, ne adkavfen ket penn an neudenn ken abalamour d'az labour dispenn, evel am boa graet db Mec'hiko, Brandenburg, Portugal, re all zo bet ha michañs e vo re all c'hoazh. N'eo ket te a ra al labour goude, evel an ensellerien veur. Nann ne labourin ket ken war-dro ur pennad m'az po lakaet da vesk. Bianchi-Bihan 2 Du 2011 da 03:18 (UTC)\nGallout a ran kompren ne blijfe dit e ve kemmet titloù ar pennadoù nemet ne gomprenan ket c'hoazh perak n'o savez ket e brezhoneg da-unan (displegadenn ebet). Emichañs n'eo ket evit ar blijadur da lakaat dispac'h amañ? Goulenn a ran ganit avat diwall d'az komzoù ha klask chom ken seven hag ar re all. Gwall gizidig out pa skriver dit hag abalamour da se e tlefez gouzout diwall da skrivañ ar pezh a zisplijfe dit d'ar re all.--Kadwalan 3 Du 2011 da 17:19 (UTC)\nKaozeadeg[kemmañ ar vammenn]\nPiv en deus gwelet ur gaozeadeg a-raok kemm an anv rummad-se gant Kadwalan? http://br.wikipedia.org/w/index.php?title=Kaludon&action=historysubmit&diff=1089937&oldid=895878. Bianchi-Bihan 1 Du 2011 da 02:34 (UTC)\nHervez doareoù wikipedia e vez degeaset kemmoù gant an holl da wellat ar pajennoù. N'eus ket ezhomm goulenn an aotre pe asant an holl evit pep tra nemet ur gudenn e c'hallfe bezañ. --Kadwalan 1 Du 2011 da 22:53 (UTC)\nN'eo ket gwellaat netra ac'h eus graet war ar pennadoù db Bavaria. Met prest on da sellout ouzhit o kas anezho betek ar penn. Bianchi-Bihan 2 Du 2011 da 03:19 (UTC)\nNe welan ket petra en deus da welet gant Kaludon? Ez pennadoù db Bavaria, ne'm eus graet nemet ober diouzh reolennoù wikipedia : an titloù a zle bezañ e brezhoneg pa vez tu. --Kadwalan 3 Du 2011 da 17:19 (UTC)\nVandalerezh[kemmañ ar vammenn]\nSetu aze un taol kaer: http://br.wikipedia.org/w/index.php?title=Caroline_von_Brandenburg-Ansbach&action=historysubmit&diff=1090590&oldid=1083203. Ijinañ un anv Karolin war zigarez brezhonekaat: Caroline eo anv ar rouanez-se. Penaos e c'hall ul labourer adkavaout e voc'h bihan pa deuez da lakaat mesk evel-se mann nemet evit ar blijadur? Pa n'anavezez ket an dachenn e vefe gwell ha furoc'h dit chom sioul. Gant an taol vandalerezh-se e serri da gont tri devezh ivez? Bianchi-Bihan 2 Du 2011 da 04:27 (UTC)\nNe zeufen ket da lakaat ma fri ez labour kement ma vefe savet titloù ar pennadoù ganit e brezhoneg. Hag evit a sell Karolin/caroline, pebezh kemm !--Kadwalan 2 Du 2011 da 15:39 (UTC)\nUn taol vandalerezh e oa, n'eo ket ur c'hemm. Hag ur skoilh ouzh ma labour, evel ma oarez ober. Bianchi-Bihan 2 Du 2011 da 15:43 (UTC)\nNe glaskan ket ober skoilh da'z labour. Traoù plijusoc'h em befe d'ober zoken evit adenvel titloù pennadoù en alamaneg. Diwall avat da chom hep ober gant ar ger vandalerezh a-dreuz hag a-hed evit traoù dister mar plij.--Kadwalan 3 Du 2011 da 17:19 (UTC)\nVandalerezh adarre[kemmañ ar vammenn]\nGoulenn a ran lakaat harz da oberennoù vandalerezh ar merour-se\na vir a lakaat anv gwir un den en ur pennad dre bemp gwech en hevelep deiz\na implij e statud gwarezet evit seveniñ oberoù a lakfe kont n'eus forzh piv da vezañ serret . Bianchi-Bihan 2 Du 2011 da 15:59 (UTC)\nKenderc'hel a ra Bianchi-Bihan da lakaat anvioù an titloù pennadoù en alamaneg ha bremañ e tiverk anvioù an titloù e lizherennoù druz en destenn d'o lakaat en Alamaneg dibaouez. Lavaret em eus e vefe kenkoulz lakaat an titl e lizherennoù druz hag an anv en alamaneg e-kichen, evel ma vez graet da gustum er pennadoù. Ne fell ket dezhañ. Evit doare e oar kontañ gwelloc'h evidon ha tapet on bet o kemmañ teir gwezh ar pennad. Absolvenn. Setu adarre ur brezel embann digomprenus gantañ adarre ha n'ouzon ket evit petra zoken. Kontant on ma vo displeget din. Mod all e vefe mat skrivañ ar pennadoù evel ma vez ar boaz.\nPeseurt Statud hag eus petra resis emaout o komz Bianchi?--Kadwalan 2 Du 2011 da 16:27 (UTC)\nLemel danvez holloueziadurel dre bemp gwech (ha n'eo ket teir), hag atav digastiz? Sede penaos e tro hon wiki-ni en e wiki-eñ. Bianchi-Bihan 2 Du 2011 da 16:47 (UTC)\nHa ret eo kompren ez eo adarre tagadennoù disol? N'az teus netra da lavaret da zisplegañ perak e lakaez anvioù alamaneg e lizherenoù druz e-lec'h anv ar pennadoù dibaouez ? Un abeg zo moarvat --Kadwalan 2 Du 2011 da 16:50 (UTC)\nRespont ebet atav. Ha gallout a ran goulenn adarre perak ne heuliez ket boazioù wikipedia diwar-benn framm testenn ar pennadoù ha perak e talc'hez da ziverkañ ar pezh zo skrivet hervez ar c'hiz a vez da sevel an testennoù (titloù pennadoù e druz, titloù adkasoù ivez diouzh tro, hag anvioù e yezhoù estren e lizherennoù stouet)? Perak o diverkez an titouroù mat dre bemp gwezh ivez? Perak e lakaez atav anvioù en alamaneg na glotont gant titl ar pennad? --Kadwalan 3 Du 2011 da 17:19 (UTC)\nUn toullad boazioù zo bet krouet gant tud a bep seurt, ha me en o zouez.\nNe welan ket mat petra am bije diverket, met n'eus forzh piv a welo mat eo ganit eo bet diverket anv gwir an dud er pennad uheloc'h, evel en un toullad all. Afer Jord Herbert (un anv faos hag a dleje bezañ diverket gant merourien aketus) oc'h adkregiñ ganit eta. E portugaleg o deus anvioù portugalek, en Alamagn anvioù alamanek, n'eo ket diaes da gompren, ne welan ket kalz a dud a spontfe o welout an anvioù-se meneget en ur pennad betek mont d'o diverkañ dre bemp gwech en hevelep deiz, nemet unan a ve. Betek-hen n'eus ket bet merour kalonek a-walc'h evit ober an disterañ evezhiadenn dit abalamour da se. Ma'm bije graet an hanter kemend-all e vije bet serret ma c'hont diouzhtu. Ur ger am eus kavet fentus uheloc'h: absolvenn. Evel un anv eus Gorsez Digor. Brav hag aes eo an emabsolviñ: servij a ra ivez da chom hep emzigareziñ morse goude kunujenniñ. Bianchi-Bihan 3 Du 2011 da 18:21 (UTC)\nGeorg Wilhelm von Hessen-Darmstadt[kemmañ ar vammenn]\nA-greiz ma oan o labourat war ar pennad Georg Wilhelm von Hessen-Darmstadt en deus kemmet an anv a-ratozh-kaer, evit lakaat skoilh adarre, ha setu kollet ma labour. Eñ an hini a echuo ar pennad? Evel Rouanezed Portugal ? Gwelomp. Bianchi-Bihan 2 Du 2011 da 17:35 (UTC)\nKavout a ran souezhus e vefe kollet an disterañ tra peogwir e ouez ar meiziant digeriñ ur voest ispisial gant da gemmoù pa vez enrollet kemmoù gant meur a implijer war un dro. Forzh penaos ne vefe ket graet a-ratozh ha diwall a rin ne c'hallfe ket c'hoarvezout en-dro dre c'hortoz ma labouri war ur pennad all da zegas kemmoù. --Kadwalan 3 Du 2011 da 17:19 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_44,_bloaz_2011&oldid=1095110 »\nKemmoù diwezhañ degaset d'ar bajenn-mañ d'an 5 Du 2011, da 02:30.


Keurzelwenn Rodos - Wikipedia\nSkeudenn eus Keurzelwenn Rodos, tennet eus ar Book of Knowledge, embannet gant ar Grolier Society e 1911. Faltazius ha diwirheñvel eo e vije bet an delwenn a-ramp a-us genoù ar porzh.\nKeurzelwenn Rodos(Daveoù a vank) (diwar ur ger keur, a seblant adsavet diwar ar ger kembraek cawr, a dalv kement ha ramz), a oa un delwenn ramzel eus an doue gresian Helios savet e toull-porzh kêr Rodos gant ar c'hizellour Kares Lindos. Unan eus seizh Marzh ar Bed e oa. Savet e oa etre -292 ha -280 e koun trec'h Rodosiz war Demetrios Iañ Poliorketes ( -304 ). 30 metrad uhelder a oa dezhi, ar pezh a rae anezhi an delwenn vrasañ en Henamzer\nDistrujet e voe gant ur c'hren-douar e 224 kent J.-K.\n1.1 Seziz Rodos\n1.3 Distruj ar geurzelwenn\n2 Doare ar geurzelwenn ha faltazi\n3 Hiziv an deiz\n6 Sevenadur pobl\nSeziz Rodos[kemmañ | kemmañ ar vammenn]\nMervel a reas Aleksandr Veur e 323 hep bezañ bet amzer da sevel an disterañ raktres evit e hêrezh. Brezel a darzhas etre e jeneraled, an Diadoked, ha pevar anezhe a lakaas o c'hrabanoù war ar pep brasañ eus e impalaeriezh en-dro d'ar Mor Kreizdouar. E-doug ar brezel e savas Rodos a-du gant Ptolemaios, ha pa'n em gavas hemañ e penn Henegipt, e kevredas Rodos ha Ptolemaios, ha gante e veze graet ar pep brasañ eus ar c'henwerzh e reter ar Mor Kreizdouar.\nAntigonos Iañ Monoftalmus a gave kerse gant stad an traoù. E 305 e kasas e vab Demetrios Poliorketes da aloubiñ Rodos gant un arme a 40 000 soudard. Koulskoude e oa difennet-mat ar geoded. Demetrios "Poliorketes" (ar "Sezizer kêrioù", e gregach), a rankas sevel tourioù seziz ramzel abalamour da gemer mogerioù ar geoded. Douget e oa an hini kentañ gant c'hwec'h lestr, met troc'holiañ a rejont e-doug ur barrad-amzer a-raok bezañ implijet. Klask a reas sevel unan brasoc'h c'hoazh war an douar. Anvet e oa Helepolis. Met c'hwitout a reas war e daol pa voe beuzet an dachenn gant an difennerien dirak ar mogerioù, ar pezh a viras ouzh an tour a fiñval.\nE 304 e tegouezhas ur morlu sikour kaset gant Ptolemaios, ha mont a reas arme Demetrios kuit, en ur lezel ar pep brasañ eus he dafar war he lerc'h. Evit lidañ an trec'h e voe gwerzhet gant tud Rodos ar pezh a oa chomet war lerc'h ar sezizerien evit 300 Talenton (war-dro 150 milion dollar US hiziv) ha divizout a rejont implijout ar moneiz da sevel un delwenn vras eus doue ar geoded, Helios. Fiziet e voe al labour e Kares, genidik eus Lindos, e Rodos, en doa bet tro da gemer perzh e savidigezh delwennoù ramzel c'hoazh. E gelenner, ar c'hizeller Lisippos, en doa savet un delwenn arem da Zeus, 22 metr dezhi e Tarentum.\nHervez mammennoù kozh e oa savet framm an delwenn gant barrennoù houarn a oa staget pladennoù kouevr oute evit stummañ kroc'hen an delwenn. Leuniet e oa diabarzh an delwenn, savet war ur sichenn varmor wenn 15 metrad e-kichen genoù bae Mandraki, gant bloc'hoù maen a vuzul ma'z ae al labour war-raok. Hervez mammennoù all edo ar geurzelwenn war ur chaoser er bae. 30 metrad uhelder e oa. Ar pep brasañ eus an arem hag eus an houarn a yeas d'he ober a zeue eus an armoù a bep seurt lezet war e lerc'h gant arme Demetrios, hag implijet e oa an eil tour seziz da chafod en-dro d'al liveoù izelañ e-pad al labourioù.\nSavet e oa al lodenn uhelañ a-drugarez d'ur savenn douar vras. E-pad al labourioù e vernias ar saverien moudennoù war gostezioù an delwenn. Ur wezh echu an oberenn e oant tennet ha lezet e oa ar geurzelwenn he-unan en he sav. Daouzek vloaz goude, e 280, e oa peurechuet an delwenn. En dastumadennoù barzhoniezh gresianek eo bet miret ar pezh a greder bezañ skrid orin gouestladenn ar geurzelwenn d'an doueed.\nDeoc'h, o Heol, pobl Rodos Dorian a savas an delwenn arem-mañ a sav betek Olimpos, pa skubas ar brezel diwar an tonn ha pa oa kurunennet o c'heoded gant ar preizhoù kemeret digant an enebour. N'eo ket hepken war ar morioù met ivez war an douaroù o deus dalc'het flammenn garet ar frankiz hag an dizalc'hidigezh. Rak da ziskennidi Herakles eo an aotrouniezh war ar mor hag an douar.\nDistruj ar geurzelwenn[kemmañ | kemmañ ar vammenn]\nKeurzelwenn Rodos hervez un arzour eus ar XVIvet kantved\nChom a reas ar geurzelwenn e-pad 54 bloaz hepken ken na voe skoet Rodos gant ur c'hren-douar e 226. Faoutañ a reas daoulin an delwenn ha kouezhañ a reas en he foull war al leur. Ptolemaios III a ginnigas paeañ evit lakaat adsevel anezhi, met orakl Delfi a lakaas Rodosiz da soñjal o doa annoazhet Helios, ha nac'hañ a rejont. Chom a reas an dismantroù war al leur e-doug muioc'h evit 800 vloaz evel ma voent deskrivet gant Strabon (XIV.2.5), ha memes torret e oant ken fromus da welet ken e teue kalz tud da arvestiñ oute. Skrivañ a reas Plinius an Henañ e oa nebeut a dud a oa gouest da vrec'hata ar meud kouezhet war al leur hag e oa brasoc'h pep hini eus ar bizied evit ar pep muiañ eus an delwennoù.\nE 654 e oa kemeret Rodos gant un arme arab renet gant Mouawiyac'h Iañ ha hervez Teofanes ar c'hofesour, e voe gwerzhet an dismantroù d'ur "marc'hadour yuzev eus Edesa". Lakaet en dije dispenn an delwenn ha kas an arem war chouk 900 kañval betek e gêr c'henidik. Koulskoude ez eus prouennnoù asur ne chome roud ebet eus ar geurzelwenn pell-pell a-raok aloubadegoù an Arabed. Diwar skrid Teofanes hepken eo deuet an holl skridoù a zanevell an distruj-se.\nStereotip an distruj gant an Arabed hag hini gwerzh un hevelep delwenn d'ur marc'hadour yuzev a zeu moarvat eus istor hunvre Naboukadnesar diwar-benn distruj un delwenn vras marzhus ha intentet e veze gant forzh peseurt manac'h eus ar VIIvet kantved evel ur brouenn eus an Apokalips da zont.\nDoare ar geurzelwenn ha faltazi[kemmañ | kemmañ ar vammenn]\nAbalamour ma oa skrivet div wezh "a-us d'an douar ha d'ar mor" er skrid savet da ouestlañ an delwenn e oa ijinet pell amzer goude he distruj e oa bet savet ar geurzelwenn a-ramp war genoù ar porzh. Kalz eus ar skeudennoù kozh a ziskouez an delwenn gant un troad a bep tu da c'henoù ar porzh ha gant listri o tremen dindani. Er varzhoneg "Ar geurzelwenn nevez", skrivet war sichenn Delwenn ar frankiz, er Stadoù-Unanet) e lenner : "...ar ramz arem brudet gant ar C'hresianed, dezhañ izili alouber a-ramp eus an eil douar d'egile...". Cassius, e pezh-c'hoari Shakespeare anvet Julius Caesar (I,ii,136–38), a lavar eus Caesar :\n" Na petra, paotr, rampet eo a-us d'ar bed strizh\nEvel ur geurzelwenn, ha ni, tudigoù dister,\na vale dindan e bikoloù divhar\nDa gavout hon-unan bezioù dizenorus"\nShakespeare a ra anv eus ar geurzelwenn ivez e Troilus and Cressida (V.5) hag e Herri IV, el lodenn gentañ (V.1).\nDaoust d'ar skeudennoù faltazi ne c'hallje ket bezañ savet ar geurzelwenn a-ramp a-us da c'henoù ar porzh evel m'eo deskrivet e Classical Dictionary Lemprière evit abegoù tekenek. Ma vije bet savet ar geurzelwenn a-ramp a-us genoù ar porzh e vije bet stanket hemañ keit ha ma oad ouzh he sevel, ha lakaet e vije bet un harz d'ar c'hoñvers ivez. Ne vije ket bet gouest Rodosiz da zragañ ha da zigeriñ ar porzh en-dro goude al labourioù.\nKouezhañ a reas an delwenn en he foull e 224 kent J.-K. : ma vije bet rampet a-us genoù ar porzh e vije bet stanket an digor-se gant an dismantroù, hag ar C'hresianed kozh na vijent ket bet gouest da dennañ an delwenn eus ar porzh en he fezh. Tu a vije bet da welet an delwenn war an douar evit an 800 vloaz da-heul, evel m'hon eus gwelet uheloc'h. Zoken ma leze an arguzennoù-se a-gostez, an delwenn a oa arem, ha studiadennoù ijinerezh o deus prouet ne c'hallje ket bezañ bet savet gant he divesker rampet hep kouezhañ d'an douar abalamour d'he fouez. Kalz tud o deus kinniget lec'hioù all evit ar geurzelwenn e lec'h ma vije bet kalz aesoc'h he sevel evit tud an amzer-se.\nUnan eus an daveoù brudetañ d'ar geurzelwenn eo ar varzhoneg "The New Colossus" skrivet gant Emma Lazarus, e 1883 hag engravet war ur bladenn sibiliet ouzh sichenn Delwenn ar Frankiz e porzh New York.\nDiazezet eo ment, dalc'h, ha doare sevel Delwenn ar Frankiz war doare ar geurzelwenn hervez soñj an ijinourien.\nE 1989 e oa lakaet gant ar mediaoù e c'hallje ar mein bras a oa bet kavet war ar sont, war aodoù Rodos, bezañ aspadennoù eus ar geurzelwenn ; koulskoude e oa diskouezet diwezhatoc'h e oa gaou.\nRendael zo bet evit gouzout hag eñ e ve mat adsevel ar geurzelwenn. Disklêriañ a ra ar re zo a-du e rofe kalz lañs d'an touristerezh e Rodos. Disklêriañ a ra ar re zo a-enep e vefe re goustus ur savadur (en tu all da 100 million euro). Kaoz a zo bet eus ar mennozh-se meur a wezh abaoe ar wezh kentañ ma oa kinniget e 1970 met, abalamour ma ne oa ket arc'hant a-walc'h, n'eo ket bet boulc'het ar raktres.\nBarzhoneg Sylvia Plath "The Colossus", a zo gouestlet da geurzelwenn Rodos.\nEr romant Seven Ancient Wonders, gant ar romantour aostralian Matthew Reilly, e vije bet kuzhet er geurzelwenn un tamm eus ur bennoberenn en aour (a vije bet savet e lein ar Biramidenn vras da-gentañ). Goude ar c'hren-douar a ziskaras ar geurzelwenn e vije bet kuzhet en ur vengleuz dilezet, gwarezet gant gripedoù.\nDanevellet eo savidigezh ar geurzelwenn e romant The Bronze God of Rhodes, gant L. Sprague de Camp.\nE film Sergio Leone, Il Colosso di Rodi (1961), emañ ar geurzelwenn en he sav a-ramp dreist digor nemetañ porzh Rodos. Goullo eo an delwenn (evel Delwenn ar frankiz) hag armoù difenn zo bet lakaet e-barzh.\nSevenadur pobl[kemmañ | kemmañ ar vammenn]\nEr c'hoari Playstation 2 (God of War II), ez eus anv eus Rodos hag eus ar geurzelwenn e deroù ar c'hoari, hag ez eus anv eus un damkan mitologel evit displegañ penaos e oa distrujet an delwenn.\nE Civilization III, The Colossus zo unan eus ar marzhoù kentañ a c'haller sevel. (Gwir eo ivez e heuliad ar c'hoari : Civilization IV).\n↑ Keurzelwenn Neron a oa 100 pe 120 troadad uhelder dezhi hervez ar mammennoù. A vent e oa Keurzelwenn Rodos gant Delwenn ar Frankiz (33 m), met soñjal a reer e oa bihanoc'h he sichenn .\n↑ Plinius an Henañ Istor Naturel XXXIV.18.\n↑ 40 ilinad uhelder, hervez Plinius an Henañ ( Istor naturel XXXIV.18).\n↑ Anthologia Graeca 4, 171 H. Beckby (Munich 1957)\n↑ Sellet ivez ouzh Kustentin VII Porfirogenitos, De administrando imperio XX-XXI.\n↑ "The Arabs and the Colossus", Journal of the Royal Asiatic Society 3e rummad L.I. Conrad miz Gouere 1996 p. 165-187\n↑ :Why man, he doth bestride the narrow world\nJames R. Ashley, Macedonian Empire, McFarland & Company, 2004, ISBN 0-7864-1918-0\nHerbert Maryon, "The Colossus of Rhodes" The Journal of Hellenic Studies 76 (1956), pp. 68–86.\nD. E. L. Haynes, "Philo of Byzantium and the Colossus of Rhodes" The Journal of Hellenic Studies 77. 2 (1957), pp. 311–312. Respont d'ar pennad kent.\nDiscover Rhodes, ur bajenn diwar-benn keurzelwenn Rodos\nAdtapet diwar « https://br.wikipedia.org/w/index.php?title=Keurzelwenn_Rodos&oldid=1976409 »


Yann Bijer E-barzh grignol e bobl - Le Télégramme\nAlies-mat e teu Yann da Lechiagad en ti bet lakaet da sevel gant e dad-kozh, hag an ti ma oa bet ganet. Foto Gilles Pennec\nYann Bijer a oa bet ganet e 1940 e Lechiagad war arvor Bro Vigoudenn. Eus ur familh martoloded e oa. E dad a oa prizoniad en Alamagn, neuze e oa aet gant e vamm da chom e ti e dad-kozh. Pa oa deut en-dro e dad e oa bet ar familh o chom e Banaleg e-pad ugent vloaz. E dad a rae war-dro prenañ legumaj e ti al labourerien-douar, evit ar friturioù Paul Chacun. Komzet e veze brezhoneg ha galleg da Yann. Brezhoneg a gleve etre e dud. «Pa oan deut da bevarzek vloaz», en doa lavaret e dad dezhañ : «Komzet e vo brezhoneg dit evit lakaat da spered da vont war-raok.» Diwezhatoc'h e oa aet Yann war e studioù war ar Gwir, ha paket ur vestroniezh gantañ. Warlerc'h e oa aet da labourat evit asurañsoù Groupama e-pad tregont vloaz e Landerne hag eizh vloaz e Roazhon. E karg e oa eus ar bruderezh diabarzh. «Ma zamm brezhoneg a yae war zisteraat» betek un nozvezh e 1974...\n«N'eus tele ebet mui» he doa lavaret e wreg dezhañ. Kaset e oa bet d'an traoñ peul Roc'h Tredudon. Aet e oa Yann da furchal er grignol, ha kavet gantañ daou levr e brezhoneg a oa d'e dad. «Fuloret e oan, ne oan ket gouest da lenn ar gerioù !». Neuze en doa lakaet en e soñj deskiñ brezhoneg da vat, ha ne oa bet mui nemet brezhoneg etrezañ hag e dad. Desket en doa e-unan ha dre lizher gant Visant Seite. «Dindan daou vloaz 'oan deut en-dro d'ar brezhoneg». Etre 1977 ha 1980 en doa enrollet tud e familh war 35 kasedig ! Ur wech war e leve e oa en em lakaet da skrivañ romantoù polis embannet gant Emgleo Breiz, ha warlerc'h «Avel Gornôg» embannet gant Al Liamm, ur romant awenet gant enrolladennoù e familh, buhez ar vartoloded e Bro Vigoudenn da vare ar bagoù dre lien ! Yann Bijer ne oar ket sturiañ ur vag met sturiañ ul levr a oar ober. Prizioù en deus bet evit e levr «Torrebenn», skrivet war emsavadeg ar Bonedoù Ruz. Kavet e oa bet gantañ e oa bet «Laou ar Prad», unan eus e hendadoù, en emsavadeg-se ! «Kentañ tra am boa klevet war istor ar vro, pa oan war-dro pemp bloaz e oa istor an dispac'h bras a oa bet amañ gwechall» eme Yann.\n«Koñchennoù ar gouelan masklet» en doa bet embannet ivez. Deut e oa diwar festival ar Gouelan Masklet a vez e Penmarc'h bep bloaz. Alies-mat e vez Yann Bijer o vont da gontañ a bep seurt koñchennoù bet klevet gantañ pe ijinet gantañ : e ti ar re gozh e Menez Kergov e Penmarc'h pe e Skol Diwan Roazhon. Levrioù evit ar vugale a oar skrivañ ivez, embannet gant Keit Vimp Bev. O redek ar saloñsoù levrioù e vez Yann alies a-walc'h! Ha gounezet gantañ c'hoazh ur priz kentañ e Gwened e saloñs al levrioù ! Levrioù all a vo skrivet gantañ, kement a blijadur en deus da skrivañ en e yezh. «Eüruzamant ez eus skolioù brezhonek» a lavar Yann. Plijadur en doa bet evit ar Redadeg da welet tout ar vugale o redek. Hag er vanifestadeg e Kemper e miz Meurzh ivez. «Andra-se a ro kalon d'ar stourm hag a ra plijadur din...». [TIT-NOTE_B]Lexique[/TIT-NOTE_B]\nEmsavadeg : révolte Enrolladenn : enregistrement Enrollañ : enregistrer Grignol : grenier Gwrizioù : racines Mestroniezh : racines Sturiañ : mener (un bateau).\n__Keit Vimp Bev


Hentennouriezh (Breizh-Veur) - Wikipedia\nUl luskad protestant diwanet e diabarzh an Iliz anglikan e voe da gentañ an hentennouriezh (e saozneg Methodism), loc'het gant ur strolladig studierion savet e Oxford e 1729 en-dro da John Wesley ha George Whitefield pergen.\nDaoust da dagadennoù an Iliz anglikan ha d'e zisrannoù diabarzh e reas berzh an hentennouriezh en XVIIIvet ha XIXvet kantved, dreist-holl e Kembre hogen ivez e Kernev-Veur ma teuas John Wesley e-unan prezeg e 1781 e Lannwenep dirak un 20 000 den bennak.\nE 1795 en em zisrannas da vat an hentennourion diouzh an Iliz anglikan.\nLevezon he devoe an hentennouriezh war ar Strollad Frankizour.\nLoad kefridiel Iliz hentennour Breizh-Veur\nAdtapet diwar « https://br.wikipedia.org/w/index.php?title=Hentennouriezh_(Breizh-Veur)&oldid=1457373 »\nDernière modification le 3 Ebr 2013, à 23:55\nKemmoù diwezhañ degaset d'ar bajenn-mañ d'an 3 Ebr 2013, da 23:55.


Buhez ar Sent/1912/Jaoua - Wikimammenn\nBuhez ar Sent/1912/Jaoua\n◄ Albin Jaoua Gwennole ►\nJaoua an evoa savet e hini e-tal eur feuteun, dour-sklêr ar garreg o redek anezi. Gwasan oa, an eienen-ze he devoa eur perc’hen-all, eur c’hôle goue, hanvet amboubal er skridou koz, hag al loen-ze ne oa ket jalet da rannan gant den e beadra. Peniti Jaoua a lakas anezan da benn-foli. Epad ma oa êt ar manac’h da bedi gant e vreudeur, hen, gant e gerniel, a ziskaras mogeriou mouded e amezeg, hag a zismantras e doen brankou. Ar manac’h, en dizro, a adsavas e di ; an amboubal, kounnaret gwasoc’h gwaz, hen diskaras eun eil gwech.\nAdtapet diwar « https://br.wikisource.org/w/index.php?title=Buhez_ar_Sent/1912/Jaoua&oldid=35656 »\nKemmoù diwezhañ degaset d'ar bajenn-mañ d'an 14 Mae 2012, da 13:04.


Buhez ar Sent/1894/Introun-Varia Loretta - Wikimammenn\nBuhez ar Sent/1894/Introun-Varia Loretta\n◄ Alar Introun-Varia Loretta Damaz ►\nann dekved devez a viz kerzu\nD’ann dek a viz mae euz ar bloaz 1291, tud Tersatz enn Dalmasii a oue souezet-maro o velet dioc’h ar mintin, oc’h kostez eunn dorgenn e kichen ar mor, eunn ti ha n’edo ket eno araok. Ann ti-ma a ioa great gant mein bihan ruz ha karre, ar seurt n’oa ket er vro ; doare en doa da veza koz, ha n’oat ket evit koumpren penaoz e c’helle chom enn he za ; rak ar mogeriou n’edont ket enn douar, mes var c’horre ann douar hebken.\nTersatziz a oue souezetoc’h c’hoaz pa’z ejont e diabarz ann ti. A zeou, ez oa eur prenestik, ha ne oa prenest all ebed nemed hennez. A benn d’ann or ez oa eunn aoter, hag azioc’h ann aoter eur grusifi hag a ioa skrivet ar c’homzou-ma varnhi : Jezuz a Nazareth, roue ar Iuzevien. A gleiz, ez oa eunn oaled pe eur chiminal, hag azioc’h ar chiminal-ma edo patrom ar Verc’hez gant ar Mabik Jezuz etre he divreac’h : ar patrom-se a ioa great gant koat sedr. Sae ar Verc’hez a ioa alaouret hag a ziskenne betek he zreid, ha var he diouskoaz e touge eur vantell c’hlaz. Ar Mabik Jezuz a ioa brasoc’h da velet eged ar vugale all euz he oad. Ar bizied kenta euz he zorn deou a ioa savet enn ear egiz pa vije o rei he vennoz d’ann dud, hag enn he zorn kleiz ez oa eur voul evit merka ar c’halloud en deuz var ar bed holl.\n« Biskoaz kement all ! a lavare Tersatziz ; petra zinifi ann ti pe ar chapel-ze ? Gant piou eo bet great ha penaoz eo deuet ama ? Rak n’edo ket ama kent. » Mes den ne c'helle respount. Neuze e tigouezaz var al leac’h enn eunn taol kount eskop Tersatz he-unan, ha kerkent ann holl a laoskaz eur griadenn a estlamm ; rak ann eskop-ma a ioa klanv pell a ioa, heb esperans ebed da barea. Goulskoude brema en doa doare da veza iac’h-pesk. Petra ioa c’hoarvezet eta ? Setu ama petra gountaz ann eskop :\n« Enn noz-ma, emezhan, epad m’edon astennet var va guele a boan, ar Verc’hez Vari a zo en em ziskouezet dirazon hag e deuz komzet ouzinn evelhenn :\n« — Va mab, emezhi, ann ti a zo o paouez erruout er vro-ma eo va zi-me, ann ti el leac’h m’oun ganet e Nazareth, el leac’h m’ounn bet saludet gant ann arc’heal Gabriel hag e leac’h m’eo Mab Doue en em c’hreat den. Ann aoter a zo ennhan a zo bet savet gant sant Per, hag ar grusifi a zo azioc’h ann aoter a zo bet lakeat eno gant ann ebestel all. Ar patrom a zo a gleiz eo va fatrom-me, hag a zo bet great gant ann avieler sant Lukas. Va zi ne oa mui henoret e Nazareth evel guech all, hag abalamour da ze eo bet digaset ama. Brema me ro d’ehoc’h ar iec’hed evit ma c’hellot beza hoc'h-unan test euz ar burzud-se hag he embann e peb leac’h. »\nGoulskoude gouarner ar vro a falvezaz d’ezhan beza sur abarz kredi eunn hevelep mirakl. Kas a reaz eta tud da Nazareth da velet ; ha n’edo mui eno ti ar Verc’hez. Hogen, ann dud-se, o veza distroet, a ziskleriaz oa guir a boent da boent ar pez en doa lavaret eskop Tersatz. Ti ar Verc’hez n’edo mui e Nazareth ; ne oa chomet eno nemed ann diazez a ioa enn douar, hag ann diazez-se a ioa great gant ar memes mein hag e devoa ar memes hirrder, ar memes ledander hag ar memes teoder ha mogeriou ann ti a ioa erruet e kichen Tersatz. Ne oa mui eta douetans ebed da gaout ; ann ti-ma oa e guirionez ti ar Verc’hez e Nazareth.\nTud zo hag a lavar n’euz ket brema a viraklou evel guech all. Setu ama da vihana eur mirakl hag a bad tost da c’houec’h kant vloas zo : ti ar Verc’hez digaset gant ann elez euz a Nazareth d’ann Dalmasii hag euz ann Dalmasii d’ann Itali, ha chomet enn he za abaoue petra bennag ma’z euz tachadou, er plas m’ema, el leach n’e ket harp ar mogeriou oc’h ann douar. Daoust ha n’e ket ann dra-ze eur mirakl braz ? Doue en deuz evel-se miret ti ar Verc’hez abalamour d’ar burzudou braz a zo bet c’hoarvezet ennhan.\nAdtapet diwar « https://br.wikisource.org/w/index.php?title=Buhez_ar_Sent/1894/Introun-Varia_Loretta&oldid=30902 »


C'hoariva • Mat Ar Jeu\nMat Ar Jeu, Krouiñ e brezhonek evit un teatr Breton ..."Ar yezh er c'hoari Ha c'hoari gant ar yezh"...Hor raktres…Ur strollad c'hoariva a-vicher eo Madarjeu, krouet e dibenn 2008 gant Bob Simon ha Yann-Edern Jourdan, komedianed ha leurennerien o daou. Embann a reont sklaer e labouront e brezhoneg, war ar brezhoneg hag evit ar brezhoneg.Labourat e brezhonegBuhez ar strollad, e pep keñver, a vez kaset e brezhoneg, netra natureloc'h evit krouiñ e brezhoneg hag evit kas hor raktres arzel da benn.Labourat war ar brezhonegOber c'hoariva, e forzh pe yezh e vefe, a dalvez mont don er yezh, studial anezhi. Ne vezer ket james barrek a-walc'h, atav 'vez da zeskiñ.Klask ar ger just evit c'hoari gwirion ha just, mont da welet petra 'zo a-dreñv ar gerioù, pouezañ war an distagañ. D'ar gomedianed reiñ korf d'ar yezh, santout anezhi en ur reiñ alan, lusk ha sonerezh. Reiñ da glevet brezhoneg mat ha distagellet mat.Labourat evit ar brezhonegFellout a ra deomp lakaat ar c'hoariva brezhonek war-welKinnig krouidigezhioù brezhonekLakaat an dud da zizoleiñ, e brezhoneg, al lennegezhioù-allKlask tizhout an holl, brudañ ar brezhoneg dre ar bed-hollGant Madarjeu hon eus c'hoant embann mennozhioù, lakaat an arvesterien da soñjal, da brederiañ, koulz war danvez Breizh, an Istor, war ar pezh a ra identelezh ar Vretoned, ar pezh a zo en o c'halon, met ivez war kement-tra a ra ar bed. « Lakaat hag adlakaat brezhoneg e divskouarn an dud »Hol labour…Krouiñ pezhioù-c'hoariLabourat a reomp evit lakaat yezh ha sevenadur Breizh war-wel, kinnig pezhioù-c'hoari nevez d'ar vrezhonegerien da gentañ, d'ar re a zo o teskiñ, er skolioù, er c'hentelioù-noz, er stajoù, d'ar re o deus c'hoant da adtapout ar yezh, hag ivez d'ar re a zo c'hoazh dizesk war ar yezh. E peplec'h ha d'an holl e fell deomp diskouez ar c'hoariva brezhonek hag hol labour, krouiñ liammoù, emgavioù, eskemm (dre lennadennoù, divizoù, degouezhioù arzel, c'hoari e ti an dud, er radio, evit an tele, ar Genrouedad…).Skoazellañ krouiñ abadennoù c'hoarivaMadarjeu a ginnig ur servij skoazellañ krouiñ abadennoù c'hoariva. Forzh peseurt framm (prevez, publik, kevredigezh), forzh peseurt strollad ha forzh piv gant ar c'hoant bezañ skoazellet a c'hell goulenn, forzh peur, war hol lerc'h. Dileuriañ a reomp leurennerien a-vicher evit ur prantad-labour a vez rakjedet en araok hervez an ezhommoù. Labouret e vez war kement-tra a sell ouzh al leurenn, war c'hoari ar gomedianed ha war unvanded krouidigezh an abadenn.E-kerzh ar frapadoù-labour e vez dizoloet c'hoarioù ha poelladennoù war ar c'hoariva evit deskiñ teknikoù-labour diazez ar c'homedian.Evit ar pezh a sell ouzh ar brezhoneg hon eus lakaet palioù ouzhpenn. Rak ar c'hoariva a zo un abeg a-feson evit kreñvaat hag ober muioc'h gant ar brezhoneg, implijout ar yezh en ur mod natureloc'h. Se 'zo kaoz m'hon eus un implij anezhañ hag a servij evit deskiñ, peurzeskiñ ha mont pelloc'h gant ar brezhoneg. « Skol-C'Hoariva »Evel strollad a-vicher eo kevratet Madarjeu gant Rannvro Breizh evit sikour ar c'hrouidegezhioù c'hoariva brezhonek er skolioù, er skolajoù hag el liseoù. « Kemer plijadur ha reiñ plijadur »Servij skoazellañ krouiñ abadennoù c'hoarivaPalioù dre-vras : - Lakaat da dalvezout personelezh ha barregezhioù pep hini - Kaout fiziañs - Ober gwelloc'h anaoudegezh gant ar re all - Daremprediñ, eskemm, en em skoazellañ an eil egile, an eil re ar re-all - Kavout e blas e-touez ur strollad tud - Kaout plijadur oc'h ober strivoù ha mont pelloc'h - Lakaat an ijin, ar c'hrouiñ e go - En em c'houarn, bezañ kempenn - Lavarout, ezteurel - Gellout sevel ur sell kritik positivel ouzh an traoù - Deskiñ arvestiñPalioù ouzhpenn evit ar brezhoneg : - Lakaat an neb da vezañ gouest da ezteurel ha da gomz brezhoneg a-benn gellout kaozeal, eskemm gant ar re-all hag an dud dre-vras - Kaout ur geriaoueg ha doareoù-komz a-ziazez a-drugarez d'ur jeu-kaozeal simpl, lies doare, lusket ha poellek - Ober a-seurt e vefe aesoc'h deskiñ ar yezh komzet gant ul labour war ar c’horf, ar jestroù, ar fiñvadennoù, an alaniñ, an distilh, an distagañ, ar pouez-mouezh ha nerzh ar vouezh... - Lakaat dizoleiñ troioù-lavar, krennlavarioù, estlammadelloù, onomatopeennoù brezhonek ha jestroù « sevenadurel » - Reiñ tro d’an neb da vezañ digoroc'h war ar bed, war ar re-all, ha da vezañ disachet gant ar c'hrouiñ hag ar sevenadur Pezhio� da welet\nKROUIDIGEZH ALANIG AL LOUARN, UR PEZH-C'HOARI EVIT AN HOLL AZALEK 6vloazDiazez istorel ar grouidigezhGant hor c'hrouidigezh kentañ e felle deomp tizhout an holl (nevez-vrezhonegerien, brezhonegerien, ha nann-vrezhonegerien) ha lakaat e-pleustr lod brasañ eus hor c'hoantoù : krouiñ e brezhoneg, labourat a-stroll da vat, sevel pezhioù-c'hoari a-vremañ gant nebeut a ginkladur hag a deknikachoù, implijout ar muiañ posubl a draoù dastumet ha dreist da bep tra : kaout plijadur ha reiñ plijadur. An drovezh eo bet deomp da labourat war an « etrekomprenidigezh » evit gellout kinnig hol labour e peplec'h ha d'an holl (kas enklaskoù arzel a-benn tremen hebioù da implij an us/istitlañ). Evit he zalvoudegezh kement a-fed yezh, danvez, live drama ha liveoù preder, mesk-ha-mesk, hon doa dibabet labourat diwar Troioù-kamm Alanig al Louarn, oberenn Jakez Riou.Ganet e Lotei e 1899 e oa an oberer aet abred, d'e 37 vloaz. Daoust da-se en deus laosket un oberenn binvidik war e lerc'h (romantoù, barzhonegoù, pezhioù-c'hoari,…). Anavezet eo evit bezañ unan eus ar skrivagnerien vrasañ bet o kemeret perzh e reneveziñ lennegezh vrezhonek an XXvet kantved, lemm ha fromus e bluenn ha mestr a-walc'h war ar yezh evit bezañ kinniget skridoù saourus, pinvidik, a-live uhel hag aes da gompren war an dro.Un istor a-holl-viskoazh a gaver e Troioù-kamm Alanig al Louarn : hini mabden abaoe ma 'z eus anezhañ, tost ouzh istor an dud dec'h, tost ouzh an dud hiziv … Etre fent, krizder ha from e tiskouez gant loened, an darempredoù etre ar re c'halloudus hag ar bobl en ur daolenniñ ar gevredigezh n'ez eus ket enni ar re-vat eus un tu hag ar re-zroug eus an tu-all. Ur gevredigezh ordinal ma rank ar bras eus an dud en em zifretañ evit debriñ ha chom hep bezañ debret. Mil brudet eo Alanig al Louarn, tudenn pennañ an istor. Meur a anv 'zo dezhañ dre ar bed-holl : Reineke, Mr Fox, Zorro,… hag oberennoù e-leizh a zo bet gouestlet dezhañ. En o mesk, Le Roman de Renart , unan eus ar re gentañ bet skrivet e galleg etre an XIIvet hag an XIIIvet kantved.Hervez Jakez Riou e-unan en doa-eñ skrivet o kemeret frankiz, dreist-holl, diwar Reineke Fuchs , oberenn Goethe. Ne c'heller ket ober un adaptasion eus Troioù-kamm Alanig Al Louarn avat rak goude bezañ brezhonekaet ha breizhekaet an destenn en deus savet e zoare dezhañ e-unan. Da skouer e laka al louarn da veajiñ eus ar Grenn-Amzer da vBrest er bloavezhioù 30 ha da labourat en un ti-moullañ memes. Ar souezhusañ, marteze, o vezañ ma laka Alanig al Louarn da vervel gant ar glac'har. Un diskoulm hon eus-ni labouret en ur mod-all pa oamp o skrivañ. Al labour-krouiñGouestlet hon eus 6 miz kentañ ar bloavezh 2010 da grouidigezh Alanig Al Louarn : skritur, yezh, leurennaozañ, graferezh, c'hoari, sonerezh, kanaouennoù, enrolladennoù, leurenniñ, gouleier, teknik dre-vras, gwiskamantoù-leurenn… Ouzhpenn komedianed hag izili Madarjeu ez eo tost da 20 arzour hag a zo aet pep hini d'e varregezh mare pe vare el labour (Allah's Kanañ, Denez Abernot, Pascal Cariou, Gwenole Larvol…).Ur chafot hon eus implijet evel kreizenn leurennaozañ Alanig Al Louarn, ur framm dedennus e meur a-geñver. Evel danvez hollvedel ha diamzer ar pezh-c'hoari ez a ar chafot da-heul mabden abaoe ma kustum sevel traoù, hep cheñch an disterañ. Aroueziañ a ra ar skeul sokia hag ar renkadoù sokial. C'hoari a reomp war meur a live rak meur a estaj a zo dezhañ. Pep tra a c'hoarvez tro-dro dezhañ. Servijout a ra da bep lec'h, a-bep eil e teu da vezañ gwezenn, palez, douarenn, stal ar c'higer, klud ar yer, …Degas a ra da soñj er frammoù-c'hoari foran a vez graet evit ar vugale hag a c'hell dont da vezañ, diouzh o ijin, forzh pe lec'h, diazez forzh pe istor.En ur mod e c'hellfer ober savadur anezhañ nemet ez eo unan staliet evit ur mare hag a servij evit sevel savadurioù graet evit padout, eveldomp-ni komedianed pa 'z eomp a-lec'h da lec'h d'en em staliañ evit ur mare, c'hoari ha leuskel eñvorennoù dibad d'an arvestourien.A-hed ar wech hon eus labouret en ur soñjal en nann-vrezhonegerien, er re 'zo o teskiñ hag er vrezhonegerien evel-just. Er pezh-c'hoari e kaver a-bep seurt traoù hag a c'hell lakaat an dud da heuliañ an istor. Evit ar pezh a sell ouzh an etrekomprenidigezh omp aet war-zu ur c'hoari digor, frank, ar sklaerañ posubl. Implijet hon eus arzoù ken hollvedel-all : kanaouennoù, sonerezh ha skeudennoù (skeudoù ha treuzskeudennoù). Pep tra oc'h ober an istor ha n'eo ket o tiskouez an istor.Disoc'h ar grouidigezhDeuet omp a-benn da ginnig ur grouidigezh a-vicher. Al labour a zo bet kaset e brezhoneg penn da benn. Soursiet hon eus ouzh hor pal kement hag ouzh hor c'hoantoù. Diwar ar pezh-c'hoari e vez gopret 2 deknisian ha 4 c'homedian. D'an holl hag e peplec'h e c'hell bezañ kinniget. Deuet omp a-benn da vodañ ur publik : tost da 850 arvester diwar 5 abadenn (Landerne, An Oriant, Gwipavaz, Montroulez, Landivizio) evit ur pezh-c'hoari divrud rak o kregiñ : bugale, krennarded, tud deuet ha tud koshoc'h, an holl rummadoù bodet eta. Priziet eo bet al labour gant nann-vrezhonegerien hag a oar eus ar c'hoariva, eus an danvez pe get, tud o tont eus Breizh, Pariz, Tchekia, Finland, Bro-Gembre. A-feur ma tisplegomp ar pezh-c'hoari e peurlipomp anezhañ. Labourat a reomp evel artizaned, da lavaret eo gant ar spered, an dorn hag ar galon. Bec'h d'an droiad bremañ ! Diwar hor c'houst hon eus lakaet embann ar pezh-c'hoari e stumm ul levrig.\nPezhio� war ar stern\nKROUIDIGEZH DISTRO * (HANTERENN GENTAÑ 2012) * Titl orin : Making It HomeRaglavarDa gentañ ez eus un emgav kaer eus ar raktres-mañ : hini Madarjeu gant un aozadur stummañ e brezhoneg : Blaz Bazhvalan* hag hini tud tomm ouzh ar brezhoneg hag a fell dezho mont pelloc'h gantañ. Kinniget eo bet deomp gant Kristian ar Braz en anv Blaz Bazhvalan goude p'en doa bet gwelet Alanig Al Louarn e Landerne.D'ar poent-se edo o kas ur staj war an droidigezh e brezhoneg hag ar pezh-c'hoari Making It Home, skrivet gant Gerry Mc Donnell, e oa an danvez anezhañ o vezañ troet diwar ar saozneg. P'eo unan eus palioù Blaz Bazhvalan lakaat e-pleustr da vat al labour edo Kristian ar Braz o klask war-lerc'h 2 gomedian evit ma vefe diskleriet ar pezh-c'hoari war al leurenn hag evit ar radio. Labourat a reomp evit lakaat ar c'hoariva brezhonek war-wel, setu m'omp bet entanet diouzhtu gant ar raktres ha gant gwir abeg. Klotañ 'ra gant darn brasañ eus hor c'hoantoù : lakaat an dud da zizoleiñ e brezhoneg al lennegezhioù-all, kinnig pezhioù-c'hoari kompez e pep keñver, implijout ar mediaoù…Fromet ha plijet omp bet gant danvez ha spered ar pezh-c'hoari. Marv un tad a laka e vab da zistreiñ a Londrez da Zulenn evit an iteramant. Goude an obidoù, e ranndi ar familh, en ur c'harter a brolataerien evel ma c'heller kavout e Breizh hag e lec'h all, e loc'h ur gaozadenn dic'hortoz etre ar mab nevez distro ha spered an tad nevez aet. Ar gaozeadenn ziwezhañ a fellfe da veur a hini kaout a c'hellfe bezañ, panefe ne c'hell ket ar mab klevet e dad. Gant peadra, hep peadra, gant kenavo, hep kenavo, forzh piv a bleg rak an Ankoù 'zo war e lerc'h eñvorennoù… Ar marv n'eo nemet diazez an oberenn avat hag an abeg da vont war-zu temoù a-bep seurt : an darempredoù etre un tad hag ur mab, al lec'h ganedigezh, al lec'h chom, emdroadur sell ar rummadoù ouzh ar vuhez, ar gevredigezh, an divroañ sokial, ar gwriziennoù ha betek pelec'h e c'hell an den en em zizober diouto evit dont da vezañ un den.Ur gwir genlabour a vezo kaset etre Madarjeu (o produiñ) ha Blaz Bazhvalan (o treiñ hag o seveniñ) o c'houzout eo krog mat dija pa gempennomp asambles skrid brezhonek ar pezh-c'hoari asambles abaoe un nebeut mizioù.* Blaz Bazhvalan : kreizenn stummañ e brezhoneg. Stummadurioù berr war temoù resis : kleweled, teatr, radio, troidigezh, distagadur, lennegezh, tañva d'ar brezhoneg evit micherioù 'zo (tier ar re gozh, touristelezh…). Savet evel aozadur stummañ e 2010 diwar ar gevredigezh Blaz Produktion, savet e 1998 (kleweled e bzg, dielloù pedagogel, filmoù berr)An oberourE Dulenn eo bet ganet Gerry Mc Donnell, ahont emañ o chom c'hoazh. 6 barzhaz en deus skrivet. Evit ar c'hoariva, ar radio hag an tele en deus skrivet ivez. E bezh-c'hoari, Making It Home, diwar-benn an darempredoù etre un tad hag ur mab, a zo bet diskleriet evit ar wech kentañ e 2001 er Crypt Theatre e kastell Dulenn. Ur stumm radiofonel anezhañ a oa bet diskleriet e 2008 war RTE Radio 1, gant David Kelly e roll an tad ha Mark Lambert e roll ar mab. E oberenn Whose Veins Ran Lightning, tennet diouzh buhez hag oberenn ar barzh iwerzhonad James Clarence Mangan (1803-1849) a zo bet displeget war leurenn The New Theatre e Dulenn e 2003, gant Daniel Reardon oc'h ober Mangan ha Fedelma Cullen e vuzenn. Diwar-benn Mangan en deus skrivet ul levrig c'hoarigan, The poet and the Muse (gant John Byrne eo bet savet ar sonerezh). Skrivagner eo bet evit an heuliad iwerzhonat « Fair City ». Diwar e levr Jewish Influences in Ulysses hag e heuliad unangomzoù Elegy Mud Island ma c'heller lenn enno Yuzevien a vro Iwerzhon an 19vet kantvet o komz diwar-benn o buhez e teu war-wel ez eo Gerry Mc Donnell troet outo. E levr nevesañ, Mud Island Anthology, embannet e 2009 gant Lapwing Publications, 'zo ul lodenn ouzhpenn d'ar barzhaz Elegy.Gerry Mc Donell a zo ezel eus Gild an dramaerien hag ar senarierien iwerzhonat hag eus Unvaniezh ar skrivagnerien iwerzhonat. Emañ o paouez lakaat embann gant Lapwing Publications un dastumad barzhonegoù, Ragged Star e anv. Mont e darempred : Mat Ar Jeu\nDen e karg : Bob Simon ha Yann-Edern JourdanB.P.729250Kastell-PaolPgz : 06 84 24 77 50madarjeu.bzhgmail.comLisañs niv. 2-1034307 abaoe ar 25/03/2010


Pajenn:Morvan - Buez ar Zent, 1894.djvu/332 - Wikimammenn\nPajenn:Morvan - Buez ar Zent, 1894.djvu/332\n9 a Vae\nsant gregor a nazians, eskop ha doktor eus ann iliz\nann iliz savet varnhi a zo ive eur plas a zevosion euz ar re vrudeta.\nSant Mikeal eo difennour ann Iliz hag ann dud fidel a enep Satan hag ar mevellien en deuz Satan var ann douar. Pedit-hen eta gant fizians evit ann Ilizz hag evidhoc’h hoc’h-unan. Pa deui eur sourrad avel fall bennag da c’houeza var hoc’h ene, p’o pezo beac’h o telc’her penn d’ann drouk-spered, goulennit sikour digant ann arc’heal gallouduz-se. Livirit d’ezhan neuze euz a greiz ho kaloun : « — Aotrou sant Mikeal, o c’houi a zo bet treac’h da Lusifer, pa falvezaz d’ann eal ourgouilluz-ma en em zevel enn env a enep Doue, bezit treac’h d’ezhan c’hoaz o rei sikour d’inn-me, o viret ouz va ene paour da goueza etre he skilfou. »\nar naved devez a viz mae\nSANT GREGOR A NAZIANS, ESKOP HA DOKTOR AUZ ANN ILIZ\nAr zant-ma a ioa ganet e kear Nazians er C’happados, hag a oue leshanvet ann Theolojian abalamour d’he vouiziegez var ar skianchou sakr. He dad a ioa paian, mes he vamm a ioa eur gristenez vad hag a boaniaz da zevel anezhan e doujans Doue. O veza bet kaset da Atheenn da ober he studi, e teuaz da veza kamalad braz da zant Bazil, a ioa eno ive d’ann ampoent. Ann daou vignoun-ma a veze ato var evez evit tec’het dioc’h ar goall goumpagnuneziou. N’o devoa etrezho ho daou nemed eur galoun ; mes ar galoun-ze a ioa holl da Zoue, ha ne anaient e kear Atheenn nemed diou ru, ru ann iliz ha ru ar skolach.\nPa oue echu he studi ganthan, Gregor a zistroaz da Nazians, hag en em roaz holl d’ann oberiou a zevosion hag a binijenn. Ne zebre nemed bara hag eunn nebeut c’hoalenn, ha ne eve nemed dour. He viskamant a ioa dister, ha n’en doa ken guele nemed ann douar noaz. Heb dale ez eaz da veva enn eur plas distro asambles gant sant Bazil. Eno ann daou vignoun a dremene ho amzer o pedi, o iun, o labourat, o lenn ar Skritur Sakr\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/332&oldid=137529 »\nKemmoù diwezhañ degaset d'ar bajenn-mañ d'an 9 Eos 2018, da 21:39.


K03E03 Serr-Noz - BreizhVOD\nGoude ur fuzhuilhadeg en ur stal prenañ dour-tan ez a Mathias hag e skipailh da glask war-lerc’h un den skizofren anezhañ. Hennezh, araok ‘vije tapet gant ar polis, ‘neus bet amzer da skrapat e vab hag aet eo kuit gantañ. E-keit-se emañ Powell o tostaat ouzh ar wirionez evit a sell ouzh marv Iwan Thomas. Roet e vez dezhañ gant Gareth, breur Iwan, un teuliad kuzh, ennañ prouennoù a liammfe Prosser d’an drougimplijoù bet e bod bugale Pontarfynach. Tra m’emañ o vont e-unan a di da di, evit kas an enklaskoù war-raok, en em gav Mathias, dre zigouezh, gant an den emañ o klask, armet anezhañ, en un ti-feurm distro.


Pajenn:Perrot - Bue ar Zent.djvu/777 - Wikimammenn\nPajenn:Perrot - Bue ar Zent.djvu/777\ndusoc’h eget ar perlez ha glannoc’h eget an aour, hag eo red o dastum hag o c’hlozan en eul lec’h dereat. »\n« N’adoromp ket relegou ar verzerien, eme sant Jerom, mes o enori a reomp, evit adori, dre eno, Otrou ar verzerien. Enori reomp ar zervijerien, abalamour d’an enor da bignial dreist e betek o mestr. »\nAn devosion da relegou ar zent a zo herve ar skiant vat : An neb a gar unan bennak, eme sant Thomas, a gar kement a chom war e lerc’h goude ar maro ; rak-se, e tleomp enori relegou ar zent a zo mignoned an Otrou Doue, hag hon difennourien dirakan. »\nAn devosion-ze a zo unan eus ar re a blij ar muian da galon an Otrou Doue, ha mil ha mil gwech en deus hen diskouezet, kemend all a viraklou a zo bet c’hoarvezet hag a c’hoarvez bemde e-tal beziou ar zent.\nEnoromp eta ar relegou santel a zo war hon ôteriou, dreist-oll pa vezont douget en prosesion ; enoromp relegou hon tud koz er vered ; daoulinomp bep sul en harz o beziou ; dalc’homp aneze kempenn ; lakomp warneze skridou brezonek  ha kristen ; lakomp, zoken, gened ha c’houez vat ar bleuniou d’o gwiskan. N’eo ket mat kuruni ar re varo : da Zoue eo ober an dra-ze ; mes eun dra gaer eo gwelet fuilhan al lili hag ar roz endro d’o relegou.\nO deus eun nez da c’houdori,\nDa c’houdori o evnigou,\nEvelse, ar gristenien o deus ive, en pep parouz, eun ti hag a zo o zi, savet mac’h eo gant prof an holl, hini ar paour kouls ha hini ar pinvidik ; eun ti hag a zo ti o eneou a zigor dirake e zorojou dal ma teuont er bed ; a zispak dirake bemde eun doubier hag a zoug ar pep gwellan a gaver en nenv ha war an douar ; e kavont ennan ar yec’hed pa vezont klanv, hag ar vue pa vezont maro ; a\n↑ Piou a gredfe bezan en Breiz, pa lak e dreid en eur vered eus hon bro ? Daoust hag ar yez a zo bet da bedi Doue n’eo ket mat da lakat war eur be ? Bezomp eta Bretoned en peb lec’h, zoken en hon berejou !\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/777&oldid=141084 »


Propaganda a vez graet eus un doare kelaouiñ tuet hag a zo e bal levezoniñ ur boblañs etrezek un doare soñjal pe un abeg.\nPropaganda a-enep an alkool e bro Suis e 1900\nMa'z eo deuet da vezañ ur ger gant ur meneg fall hiziv-an-deiz n'eo ket bet atav ar memestra dre ar ster orin hag a oa neptu betek kaout ur meneg pozitivel, implij brudadegoù propaganda evit ar yec'hed pe c'hoazh brudadegoù evit reiñ c'hoant d'ar geodedourien da vont da votiñ.\nPropaganda a zo ur ger modern latin o tont eus propagare. Deuet eo war wel ar ger propaganda adal krouidigezh ur gevrenn nevez d'an Iliz gatolik (kenvreuriezh) e 1622 anvet Congregatio de Propaganda Fide (Kenvreuriezh evit emled ar gredenn) hag a oa krennet e Propaganda. Pal an aozadur-se a oa ledañ ar feiz gatolik etrezek ar broioù na oant ket c'hoazh eus ar gredenn-se.\nAdalek 1790 e krog implij ar ger propaganda gant oberiadurioù laik. Kregiñ a raio ar ger propaganda da gaout ur meneg fall adal kreiz an 19vet kantved dres pa vezo adimplijet e bed ar politikerezh.\nDiaes ez eo da sevel harzoù sklaer etre propaganda ha doareoù all da gelaouiñ pe da gendrec'hiñ an dud. E pelec'h e vez kavet an tu da ziforc'hiañ sklaer hag anat en ur chom gant ur sell skiantel? "Ar pezh a reomp-ni a zo disheñvel, int-i a ra propaganda".\nGant Garth Jowett ha Victoria O'Donnell ez eus bet roet un displegadenn skiantel d'ar ger propaganda.\nWomen of Britain say - GO! (1915) Skritell evit broudañ maouezed Bro-Saoz da gas ar baotred d'ar Brezel bras\nAr propaganda a zo anavezet hag implijet alies a-raok pe e-pad ur brezel evit broudañ an dud da gemer perzh eni pe da vroudañ ar brashañ niver ez eo ur brezel evit ar mat.\nAdtapet diwar « https://br.wikipedia.org/w/index.php?title=Propaganda&oldid=1887029 »\nKemm diwezhañ d'an 28 Her 2020 da 22:26\nKemmoù diwezhañ degaset d'ar bajenn-mañ d'an 28 Her 2020, da 22:26.


Iwerzhon | Soubenn ar geek\nDielloù evit Iwerzhon\nPosted in Filmoù with tags bloavezhioù 70, IRA, Iwerzhon, XXvet kantved on Du 7, 2015 by geekezig\nUn tamm souezhet e oan gant penn-kentañ ’71 peogwir e vez heuliet ur soudard saoz o vont da Velfast e 1971. Aon am boa e vefe diskouezet evel jentil ar soudarded. N’eo ket ken eeun ar film, eüruzamant. Evel-just e vo heuliet ar soudard Gary Hook met gwelet e vo ivez ur bern tud ha n’eo ket gwall vrav ar poltred : tud an IRA oc’h itrikañ evit tapout ar galloud, ar soudarded o reiñ bombezennoù d’ar brotestanted, treitourien, tud laosk, tud edro…\nUn aergelc’h stegn a zo a-hed ar film ha n’eus den a zo lakaet en a-raok : ur film enep arme eo da vat. Tremen a ra ar film e kerzh un devezh hepken pe dost setu e vo gwelet un emgann o treiñ da fall hag ar paotr Gary, bet laosket gant e vagad, o klask repu padal eo gloazet. An holl a glask war e lerc’h evit e lazhañ pe adkas anezhañ d’ar c’hazarn…\nEfedus-tre ‘m eus kavet ar film, marteze e vank un tamm from bennak met n’on ket bet jenet. Ken didruez ‘m eus kavet an hollad… plijet ‘ n eus din.\nFilm sevenet gant Yann Demange. Rouantelezh-Unanet, 2014, 1e39\nPosted in Filmoù with tags faltazi, familh, Iwerzhon on Here 26, 2015 by geekezig\nC’hwitet em boa film nevez Tomm Moore er sinema, siwazh din! Le chant de la mer a zo diazezet war ur bern mojennoù, iwerzhonat dreist-holl. Ben a rank ober war-dro e c’hoar vihan, mut, Maina. Dizoloet e vo devezh he c’hwec’h vloaz eo ur selkie, evel he mamm. Goude-se e ranko Ben sikour an holl bodoù hud en ur gavout mantell Maina en-dro.\nN’on ket bet kendrec’het penn-da-benn gant istor Le chant de la mer met brav ken-ken eo ar skeudennoù ha na vefe ken evit-se e kuzulian groñs ar film bevaat-mañ. Un drugar eo da sellet.\nFilm sevenet gant Tomm Moore. Iwerzhon, Danmark, Belgia, Luksembourg, Frañs, 2014, 1e33.\nPosted in Filmoù with tags Iwerzhon, sonerezh, XXIvet kantved on Here 20, 2015 by geekezig\nPosted in Filmoù with tags familh, Iwerzhon, saoz, Stadoù-Unanet, XXvet kantved on Genver 31, 2014 by geekezig\nN’em boa ket lennet kalz tra diwar-benn Philomena p’on bet o welet ar film. Ur film diazezet war istor un Iwerzhonadez eo. Bet e oa en un doare gouent evit ar merc’hed yaouank dougerez, evel m’eo taolennet er film The Magdalene Sisters. Eno e veze gwerzhet ar vugale da Amerikaned pinvidik (gant ma oant katoliked). Chomet eo mut Philomena diwar-benn-se e-pad pell spontus. Ur wech erru kozh e fell dezhi adkavout he mab. Gant sikour ur c’helaouenner kollet e labour gantañ e kavo anezhañ.\nUn istor spontus ha fromus eo hini ar plac’h-se. Klasel kenañ eo ar film met deuet brav eo an darempred etre an daou den : ar plac’h kozh a live sokial etre, jentil ha brokus hag an den desket met leun a gasoni. Pep hini a zesko traoù.\nUr film plijus eo da welet neuze. Un tamm souezhet on bet gant an istitloù avat, dreist-holl ar mare ma santer eo hegaset ar c’helaouenner gant an Iwerzhoniz (respont a ra “yes, yes, cheers” d’an dud a lâr “sláinte”. E galleg ne oa ket istiltet “sláinte” hag e lâre “santé” ar paotr, e-unan…). Ma!\nFilm sevenet gant Stephen Frears. Rouantelezh-Unanet, Stadoù-Unanet Amerika, Frañs. (war ar skrammoù abaoe an 8 a viz Genver) 2014, 1e38.


Chansons-Comptines / Kanaouennoù-Rimadelloù - École publique de Querrien\nDelioù brav (Mona Jaouen ; album « Kanit bugaligoù ») Delioù brav, delioù sec’h, Delioù an diskar amzer, O kouezhañ tro ha tro Evit mont da foetañ bro. Jolies feuilles, feuilles sèches, feuilles d’automne, qui tombent l’une après l’autre, Pour parcourir le (...)\nAr c’hoad Jean-Luc Roudaut (album Pemp troad d’ar maout) Deomp war droad, ya, deomp war droad Heuliomp hentoù treuz ar c’hoad Pelec’h ’mañ an heureuchin ? Ar c’hazh-koad hag al lapin ? Al louarn hag ar gaouenn ? Kuzhet a-dreñv ur wezenn ? Deomp war droad, ya, deomp war droad Heuliomp hentoù treuz ar (...)\nDoudou zo klañv\nBaliñ, balañ, Doudou zo klañv. Doudou ‘bareo gant louzoù kreñv.\nUnan daou tri Unan, daou, tri, tapit ho fri Pevar, pemp, c’hwec’h, tapit ho revr Seizh, eizh, nav, dek, serrit ho peg.\nFlik flak flok Jean-Luc Roudaut (album Pemp troad d’ar maout) Flik, flak, flok, ar glav a bok Klik, flak, flok, war an tousog. Flik, flak, flok, ar glav a bok Flik, flak, flok, war an tousog rampok. Unan, daou, tri, deuit ‘ta ba(rzh) (a)n ti Pevar, pemp, c’hwec’h da lakaat dilhad sec’h. (...)\nYann Korrig o tañsal\nYann Gorig o tañsal Yann Gorig o tañsal, Yann Girg o tañsal (bis) Gant e viz o tañsal, gant e viz o tañsal (bis) Gant e viz, viz, viz, ’giz-se tañse Yann Gorig. Gant e zorn… Gant e vrec’h… Gant e skoaz… Gant e benn… Gant e gof… Gant e revr… Gant e c’har… Gant e (...)\nMa lapin bihan\nMa lapin bihan Ma lapin bihan a zo trist kenañ Rak ne c’hall ket ken dañsal e unan. Lamm ha lamm ha lamm ma lapin bihan Ha kerzh ’ta buan da bokat d’unan.\nUr maligorn dindan ar glav Ur maligorn dindan ar glav Ur maligorn dindan ar glav Ur maligorn dindan ar glav Fall eo an amzer, ’benn warc’hoazh ’vo brav. Daou valigorn dindan ar glav (x3) Fall eo an amzer, ’benn warc’hoazh ’vo brav. Tri maligorn dindan ar glav (x3) Fall eo an amzer, ’benn (...)


Pajenn:Troude ha Milin - Ar marvailler brezounek.djvu/36 - Wikimammenn\npetra-bennag m′en doa klasket mervel abaoue m′en doa klevet ez oa maro he bried hag he garantez, a reaz ar peoc′h evit dont d′ar gear ha klevet petra a ioa bet c′hoarvezet. Kaout a rea d′ezhan atao ez oa bet great eunn drouk-bennag d′ezhi.\nAr pez a grede n′oa ket gaou. Ar rouanez e doa kaset he bried pell dioc′h al lez, enn eunn toull doun dindan ann douar gant ann tri gi bihan. Eno e veze roet d′ezho ho fevar, dour ha bara zeac′h da zibri ha da eva. A-walc′h oa evit ar chas, hogen evit ar c′hrek iaouank, ar boed-ze a ioa ken dister ma treutaaz evel eur geuneudenn.\nPa oe klevet edo ar roue iaouank o tistrei, e oe tennet ann tri gi bihan er meaz ha great stad anezho.\nKalounek, p′en em gavaz, a glaskaz gouzout penaoz ez oa maro he bried ; goulenn a reaz oc′h he-man hag oc′h hen-hont, ha pep-hini a lavare ez oa maro gant anken ha keuz d′ezhan. Gevier oa ha biskoaz ne c′hellaz anaout ar wirionez, rak ann holl a ioa bet gounezet gant he vamm evit nac′h out-han ar pez aioa bet c′hoarvezet. Evelato kaer en doa n′oa ket evit distrei dioc′h he spered ar zonj euz he bried karet ; aliez zo-ken ec′h huvree diwar he fenn, ha bep gweach e kave d′ez-han gwelet anezhi glac′haret ha dismantr evel eur spez, oc′h en em erbedi out-han hag oc′h he c′hervel, astennet he divreac′h gant-hi etrezek enn-han.\nWar-benn eur bloaz-bennag goude, he vamm, o\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/36&oldid=144338 »


Pajenn:Catechis, 1817.djvu/76 - Wikimammenn\nsant Pêr hac er pap ; piou benac na gred quet ar virionez-se, a so heretiq. Piou-benac ne anav quet ha ne obeiss quet d’ar pap evel chef eus an Ilis, n’en deo quen membr a Ilis Jesus, ne ma quen en hent eus ar silvidiguez.\nAn heresi a so un antêtamant da souten ur santimant control d’ar fe. Ar schism a so ur separation dious ar cheffo legitim eus an Ilis, evel en em separi eus an obeissanç d’ar pap, d’an Escop, d’ar person unisset gant ar penn visibl eus an Ilis, ha parconsequant catholic hac en succession an Ebestel. Poanius eo coms voar ur matier peini so caus d’ar c’holl eus un nombr\nAdtapet diwar « https://br.wikisource.org/w/index.php?title=Pajenn:Catechis,_1817.djvu/76&oldid=118216 »\nKemmoù diwezhañ degaset d'ar bajenn-mañ d'an 7 Eos 2018, da 10:32.


Ar Verc’hez o c’hriat - Wikimammenn\nAr Verc’hez o c’hriat\nA. Lefournier ha Ian Salaun, 1889 (p. 115-119)\n◄ Eur pare all Ar Verc’hez o c’hriat An telenner ►\nAr Verc’hez o c’hriat he zilis da Zant Thomaz\nSant Thomas a ioa bet harluet euz he vro abalamour ne felle ket dezhan ober eun dra disleal bennag a c’houlenne roue Brozaos diganthan. Dont a reaz e Frans, hag en em dennaz e couent Pontigny, eleac’h ma chomaz eur pennad mad. Hogen abaoue meur a vloaz an Escop santel ne zouge evit guiscamant dindan nemet eur silis, ha pa guiteas Brozaoz e voue red dezhan mont en hent a drouc’h-tranch ep caout amzer da gas ganthan dillad da chench.\nHe siliz eta, evel n’en doa nemethan, a deuas da regi hag a iea a billennou. En em gaout a rea evelse nec’het, rak n’en doa c’hoant da ziskuez da zen he binijennou hag he baourentez.\nE Cantorbery ez oa eur vaouez santel a vouie epken ar secret hag a c’hrie dezhan he silis pa veze izom ; mes ama n’en doa den da ober an tam labour-ze evithan.\nEun dervez o veza e penn an iliz ep den var he dro, setu hen oc’h azeza eno evit guelet hag hen a c’helje dresa he viscamant dindan. Hogen n’oa ket eun dra eas ; hen ne vouie nemeur griat, ha ne vouie na penauz en em gemeret na dioc’h pe benn comans. Epad ma edo en nec’hamant-ze, setu eun itron gaer, rouanez ar bed he unan oc’h en em gaout dirazhan. Ar Verc’hez a dlie gouzout ober an tam labour-ze, rak sant Jerom en deus scrifet e tlie ar bed beza barnet eun deis gant mab eur Verc’hez, eur gemenerez.\nPrest goude m’oa distroet an Arc’hescop santel da Gantorbery, mam Doue a reaz eno eur burzud all. Bez ez oa eno, o tizervicha eur chapel, eur beleg iaouank hag a rene eur vuez santel, mes ne lavare morse ken oferen nemet oferen an Itron Varia. Abalamour da ze ar person canton ha beleien all divardro, a deuas d’he damal ha da zougen clem en he enep dirag an Arc’hescop. Ar beleg iaouank-ze, pa voa c’hoaz eur c’hrennard, en doa santet he galon leun a garantez evit mam Jesus, hag en em lakeas da studia en dra c’helle, gant ar c’hoant en doa da veza beleg ha da c’hellout lavaret bemdez an oferen en henor d’ar Verc’hez santel. Mes o veza studiet eur pennad, hag o santout ar garantez-ze o creski c’hoaz en he galon, ne falvezas ket dezhan gortos mui, ha petra bennak n’en doa ket c’hoas descadurez avoalc’h, e reas kement dre he bedennou, ma voue beleget. Neuze, evel m’en devoa peadra, e lakeas sevel eur chapel gaer var he zouar hag eun ti e kichen eleac’h ma en em dennas gant eur c’hloareg hag eur mevel, hag e rene eno ar vuez ar santela. He amzer a dremene o rei an aluzen hag o pidi, hag e lavare bemdez gant ar brasa devosion, an oferen santel en henor d’an Itron-Varia.\nVar gementse, ar beleg iaouank, goloet a vez, a ieas d’he chapel. Eno var an aoter en doa laket eun imach d’ar Verc’hez euz eur gened dispar. Stouet dirag an imach-ze, he galon rannet gant glac’har, e lavare : « O va mam ha va mestrez vad, gouzout a rit eo evit ho servicha em eus troet kein da oll vadou ha plijadurezou ar bed. Ne c’houlennen nemet eun dra, en em staga oc’h ho servich ; ha setu tennet diganhen an otre da lavaret an oferen, hag ouspen oun carget a vez hag a zismegans.\nNeuze ar beleg iaouang o tostaat oc’h an Arc’hescop, a lavaras dezhan en he bart he unan : « An itron a c’hriaz ho silis deoc’h e penn an iliz e couent Pontigny, eo a gemen deoc’h rei din an otre da lavaret an oferen. »\nAdtapet diwar « https://br.wikisource.org/w/index.php?title=Ar_Verc’hez_o_c’hriat&oldid=161874 »\nKemmoù diwezhañ degaset d'ar bajenn-mañ d'an 10 Mae 2020, da 09:18.


Levrioù | Soubenn ar geek | Pajenn 2\nArchive for the Levrioù Category\nPosted in Levrioù with tags bed ordinal, Europa, karantez, Pariz on Du 25, 2018 by geekezig\nKalz a vrud a zo bet tro-dro da romant kentañ Pauline Delabroy-Allard, Ça raconte Sarah. Un istor karantez etre div vaouez.\nLodenn gentañ al levr a zispleg darempred an dezrevellerez gant Sarah, penaos o deus graet anaoudegezh ha penaos eo kroget o istor karantez, kresket betek bezañ poanius ha leun a gasoni. Eil lodenn al levr a zo tec’hadenn an dezrevellerez goude bezañ dilezet Sarah, klañv gant ur c’hrign-bev.\nN’ouzon ket mat petra soñjal diwar-benn ar romant-mañ. Ne oa ket displijus da lenn met n’on ket bet fromet na gant ar stil (leun a adlavaredennoù) na gant an istor hag an tudennoù. El lodenn gentañ ez a prim-tre al lusk gant 3 chabistr e div bajenn a-wechoù. En eil lodenn e seblant hir hir an traoù avat. Treiñ a ra da sodez an dezrevellerez gant ar garantez ha/pe gant ar gablusted ha laoskentez. Setu tout. Un tamm dipitus evidon-me, marteze n’on ket bet gouest da welet perzhioù dibar ar roman-mañ…\nRomant skrivet gant Pauline Delabroy-Allard. Embannet gant les éditions de minuit, d’ar 6 a viz Gwengolo 2018.\nPosted in Levrioù with tags bed ordinal, bloavezhioù 60, familh, karantez, krennarded, marv, saoz on Gouere 12, 2018 by geekezig\nUn den a heulian war twitter hag a gomz ingal diwar-benn levrioù en doa kuzuliet ar romant-mañ. Ur romant e div lodenn eo. Al lodenn gentañ a ziskriv ur strollad krennarded saoz er bloavezhioù 60. O klask ober daveoù speredek, leun a sevenadur hag all. Adrian, unan anezho, a n’em zistruj.\nAn eil lodenn a dremen ur wech erru Tony, dezreveller al lodenn gentañ, kozh. Sarah, mamm Veronica (bet karedig Tony ha goude-se Adrian en ho yaouankiz), a varv hag a leg dezhañ deizlevr Adrian. Pezh a zo, ne vo ket ken anat kaout an deizlevr-se.\nTony a ranko prederiañ kalz diwar-benn gerioù bet lâret/skrivet gantañ hag o efedoù war buhez tud all. Gorrek a-walc’h eo an traoù met ur blijadur eo bet lenn ar romant-mañ. Ar santimant ‘m eus bet gwelet haroz The Catcher in the Rye a vefe kozh, un tamm.\nFrazennoù brav-ker a zo e barzh ouzhpenn ha tapet on bet betek ar penn, souezhet gant ar fin. Ur romant en deus lakaet ac’hanon da brederiañ ivez diwar-benn an drouk a lârer en un doare “skañv” hag ar santimant ne dizho ket ar re all, dreist-holl pa vezer krennard. Klask a rin lenn traoù all gant Julian Barnes marteze rak e stil en deus plijet din.\nRomant skrivet gant Julian Barnes. Embannet gant Random House d’ar 4 a viz Eost 2011. Un droidigezh e galleg a zo anvet : Une fille, qui danse.\nPosted in Levrioù with tags bed ordinal, beveziñ, labour, levrioù, micher on Mae 30, 2018 by geekezig\nPrestet eo bet al levr-mañ din gant ur genseurtez bet, pa oan c’hoazh e Pariz. Un dastumad eskemmoù “droch” e stalioù levrioù eo. Ul levr dudius ha skañv neuze met ne ya ket kalz pelloc’h evidon-me. C’hoarzhet ‘m eus da vareoù (pe kavet traoù zo spontus) met hegaset on gant an tu un tamm dismegañsus a zo gant seurt levrioù pa fazi an dud war anv ur skrivagner pe traoù evelse, jenet on bepred gant se, ma ra an dud ar striv mont en ul levrdi ha goulenn, n’eus ket ezhomm lakaat ar bec’h warno ma reont ur fazi pe ma seblant “droch” ar goulenn.\nTresadennoù zo a oa fentus-tre ivez, reoù all a oa “a-gostez” penn da benn.\nMa! Ur prantad skañv eo bet lennadenn al levr-mañ neuze ne lârin ket eo null met ne gavan ket dispar seurt levr, estreget marteze da lenn er privezioù ^^”\nKomzoù dastumet gant Ken Campbell. Embannet gant Constable d’ar 26 a viz Meurzh 2012.\nPosted in Levrioù with tags Aostria, bed ordinal, familh, marv, Pariz, XXIvet kantved on Meurzh 12, 2018 by geekezig\nFellout a rae din lenn ul levr eus klub lenn a-zeu al levraoueg ha ne chome ket kalz dibab met an titl a gaven fentus.\nLa femme qui traversait les Alpes avec une valise à roulettes et une urne a gont beaj Nora. Goude marv he zad eo bet karget gantañ da vont gant e ludu d’ober ur veaj. Un noter yaouank a vo ganti hag a lâro dezhi bemdez da belec’h mont.\nSouezhet bras eo ar plac’h yaouank hag hegaset ivez! Met evit abegoù a bep seurt e krog gant ar veaj. Un doare e vo eviti da welet tuioù all he zad, a skriv dezhi pe a gas videoioù dezhi. Eñ avat, a seblant anavezout mat kenañ e verc’h, betek divinout penn-da-benn he doareoù.\nKalz fent a zo el levr daoust da dem ar c’hañv a zo pouezus-bras evel-just. Ul levr skañv, a vez lennet buan. N’eus ket kalz souezhadennoù (met reoù zo a zo), klasel eo, ur gomedienn evel ma ‘z eus kant all dija. Techoù hegasus kenañ a zo gant Nora, Parizianez eus ar gwashañ (fae a rae war ar re all padal ne oar ket kalz tra a-benn ar fin), penn beulke betek re. Met evel-just an tuioù-se a raio eo fentus he darempred gant Bernhard, an noter yaouank.\nUl levr skañv, na chomo ket em spered moarvat met a zo bet plijus da lenn!\nRomant skrivet gant René Freund. Embannet e galleg gant Kero, d’an 11 a viz Here 2017.\nPosted in Levrioù with tags Brest, brezhoneg, faltazi, familh, krennarded, lise, marv on Meurzh 1, 2018 by geekezig\nNigel a zo ur c’hrennard gant berr-alan, o vevañ e Brest. Rankout a ra tremen dre vered Sant Varzhin evit mont d’al lise. Du-hont e ra anaoudegezh gant Alida, ur plac’h yaouank kevrinus…\nSorc’hennet eo ar paotr yaouank, dilezel a ra e vignoned, ar skol ha hi a seblant kaout galloudoù hud peogwir e sikour anezhañ da sioulaat e boan.\nKontet eo Alida gant Nigel ur wech erru kozh. Kontañ a ra deomp brasañ karantez e vuhez, pa oa 15 vloaz. Un istor leun a faltazi eo hag a ziskouez mat pegen sorc’hennet e c’hall unan bennak bezañ d’an oad-se, diseblant d’an dañjer ha d’ar reolennoù.\nUl levr plijus eo da lenn ha moarvat en defe plijet kalz din pa oan krennardez abalamour d’e demoù! Laouen on e vefe seurt levrioù evit ar grennarded e brezhoneg bremañ 😉\nRomant skrivet gant Maguy Kerisit, skeudennaouet gant Gaël Cuin. Embannet gant TES en dastumad Koad glas, d’an 20 a viz Genver 2016.\nPosted in Levrioù with tags bed ordinal, familh, kevredigezh, merc'hed, New York, skrivañ, Stadoù-Unanet, XXvet kantved on Genver 30, 2018 by geekezig\nUl levr all e oan o lenn met poan am boa un tamm setu ‘m eus soñjet lenn ul levr all, simploc’h marteze evit klask adlañsañ an traoù. Re a levrioù am boa kroget ha dilezet e fin ar bloaz tremen.\nDibabet ‘m eus Je m’appelle Lucy Barton e-touez al levrioù da lenn evit strollad lenn al levraoueg. Dibabet ivez peogwir e oa skrivet gant Elizabeth Strout hag un eñvorenn dispar am eus bepred eus Olive Kitteridge.\nUr skrivagnerez eo Lucy Barton, o vevañ e New York. Pa oa bihan he merc’hed e voe en ospital e-pad ouzhpenn 2 viz. Dont a reas he mamm da welet anezhi, padal e oa nebeut a darempred etre an div. Ur prantad start ha fromus evito met un degouezh ivez evit Lucy da brederiañ diwar-benn he bugaleaj paour-razh en Illinois.\nTro vo da welet an darempred gant he mamm evel-just, met ivez gant peurrest he familh, ar c’hoant kuitaat ar bed-se, ken start, ar garantez pe an hoal evit tud diavaez he c’houblad da c’houde… A bep seurt traoù a vo meneget e buhez Lucy Barton, hep mont don (traoù zo a vo divinet pe treuzdivinet zoken).\nDipitet on bet un tamm gant trede lodenn al levr, goude vefe aet kuit Lucy eus an ospital, ne seblant ket kaout memes nerzh ken hag ar chabistroù zo berroc’h, hep liamm kement-se hag o vont re vuan e buhez Lucy. D’am meno e vefe bet ret pe echuiñ al levr ur wech kuitaet an ospital, hep gouzout petra oa c’hoarvezet goude, pe kaout ul lodenn a-bezh, kalz hiroc’h, o tremen warlerc’h. Ma, un digempouez a zo sur evidon el levr ha domaj eo rak ne oa ket fall tamm ebet an div drederenn gentañ ha plijadur ‘m eus bet o lenn al levr memestra. Siwazh e choman marteze levezonet re gant ar pezh en doa plijet din kement e Olive Kitteridge hag am eus poan oc’h adkavout abaoe e skridoù Elizabeth Strout a-benn ar fin.\nRomant skrivet gant Elizabeth Strout. Embannet e galleg gant Fayard (dastumad “littérature étrangère), d’an 23 a viz Eost 2017.\nPosted in Levrioù with tags familh, Istor, kevredigezh, merc'hed, politikerezh, Sina, XXvet kantved on Eost 16, 2017 by geekezig\nChinoises a zo un dastumad testenioù bet dastumet gant Xinran pa oa kelaouennerez e Sina. A bep seurt istorioù a zo da lenn neuze. Merc’hed bet dimezet dre heg pe evit abegoù politikel, c’hoarezed gwallet, paourentez, digenvez, buhezioù cheñchet trumm abalamour d’an dispac’h sevenadurel… Ur bern testenioù start-kenañ neuze. Meur a hini am eus kavet fromus-kenañ (ranket chom a-sav a wechoù ken tizhet e oan) ha kompren a ran a-walc’h e vefe bet start da Xinran skrivañ al levr-mañ goude bezañ bet klevet pep plac’h o komz. Koulskoude eo pouezus-tre. Santet e vez mat un doare dismegañs (ha n’eo ket heverk eus Sina moarvat) evit sell ar merc’hed war ar bed hag an darvoudoù. Merc’hed a bep seurt oad, a bep seurt live sokial, gant micherioù ha tonkadoù disheñvel (studierezed, gisti, peizantezed, renerezed embregerezh, ijinourezed, merc’hedigoù…). Kompren a ran e vefe bet graet berzh gant abadenn Xinran pa veze skignet er radio, marteze en deus se sikouret an dud da bareañ un tammig goude bezañ bet bevet traoù euzhus. Ul levr a-bouez kenañ eo me gav daoust da begen start eo, leun a feulster, digredus eo c’hoazh ijinañ pezh en deus gallet Sinaiz gouzañv hag ober e-pad an dispac’h sevenadurel…\nMa fell deoc’h gouzout hiroc’h diwar-benn saviadoù merc’hed Sina ha ma n’em santit prest da lenn traoù start-kenañ, e kuzulian al levr-mañ deoc’h.\nLevr bet skrivet gant Xinran. Embannet e galleg gant Philippe Picquier d’an 21 a viz Genver 2003.\nGrit evel 802 heulier all !\ngeekezig war Le bleu est une couleur c…\npevarlagad war Le bleu est une couleur c…\nLa différence invisi… war Goupil ou Face\ngeekezig war Transport(s)\nhoelbzh war Transport(s)\nPourmen e #karaez\nDielloù Dibabit ur miz Ebrel 2019 (3) Meurzh 2019 (1) C’hwevrer 2019 (3) Genver 2019 (4) Kerzu 2018 (9) Du 2018 (2) Here 2018 (1) Gwengolo 2018 (4) Eost 2018 (3) Gouere 2018 (5) Even 2018 (3) Mae 2018 (5) Ebrel 2018 (3) Meurzh 2018 (4) C’hwevrer 2018 (4) Genver 2018 (5) Du 2017 (1) Here 2017 (1) Gwengolo 2017 (2) Eost 2017 (5) Gouere 2017 (1) Even 2017 (8) Mae 2017 (2) Ebrel 2017 (5) Meurzh 2017 (1) C’hwevrer 2017 (5) Genver 2017 (10) Kerzu 2016 (4) Du 2016 (4) Here 2016 (13) Gwengolo 2016 (8) Eost 2016 (5) Gouere 2016 (6) Even 2016 (5) Mae 2016 (14) Ebrel 2016 (9) Meurzh 2016 (6) C’hwevrer 2016 (10) Genver 2016 (20) Kerzu 2015 (14) Du 2015 (15) Here 2015 (14) Gwengolo 2015 (10) Eost 2015 (9) Gouere 2015 (15) Even 2015 (15) Mae 2015 (18) Ebrel 2015 (13) Meurzh 2015 (20) C’hwevrer 2015 (22) Genver 2015 (9) Kerzu 2014 (13) Du 2014 (13) Here 2014 (7) Gwengolo 2014 (2) Eost 2014 (4) Gouere 2014 (7) Even 2014 (3) Mae 2014 (12) Ebrel 2014 (13) Meurzh 2014 (27) C’hwevrer 2014 (16) Genver 2014 (17) Kerzu 2013 (18) Du 2013 (14) Here 2013 (9) Gwengolo 2013 (10) Eost 2013 (14) Gouere 2013 (10) Even 2013 (11) Mae 2013 (10) Ebrel 2013 (6) Meurzh 2013 (17) C’hwevrer 2013 (21) Genver 2013 (27) Kerzu 2012 (40) Du 2012 (25) Here 2012 (19) Gwengolo 2012 (26) Eost 2012 (33) Gouere 2012 (26) Even 2012 (22) Mae 2012 (24) Ebrel 2012 (34) Meurzh 2012 (20) C’hwevrer 2012 (13) Genver 2012 (25) Kerzu 2011 (26) Du 2011 (22) Here 2011 (28) Gwengolo 2011 (21) Eost 2011 (43) Gouere 2011 (25) Even 2011 (22) Mae 2011 (38) Ebrel 2011 (22) Meurzh 2011 (23) C’hwevrer 2011 (18) Genver 2011 (35) Kerzu 2010 (24) Du 2010 (33) Here 2010 (22) Gwengolo 2010 (17) Eost 2010 (21) Gouere 2010 (32) Even 2010 (27) Mae 2010 (19) Ebrel 2010 (17) Meurzh 2010 (26)\nAmerika arc'hant arz azasadenn beajiñ bed ordinal bloavezhioù 90 Breizh brezel bugale bugaleaj buhez c'hoari c'hoariva cheñch buhez comics danevelloù daveoù dazont distopiezh dramm enklask Europa faltazi familh fent Frañs galloud galloudoù gourharozed gwad Hollywood Istor itrikoù Iwerzhon Japan kanañ karantez kevredigezh kevrin kleñved kontadennoù krennarded labour lennegezh young adult lise loened manga marv Marvel merc'hed micher mignoniezh muntr New York paotred Pariz politikerezh psikologiezh relijion saoz sevel bugale sinema skiant-faltazi skol skol-veur skolaj skrivagner sonerezh Stadoù-Unanet studioù toull-bac'h tresañ XXIvet kantved XXvet kantved


Daniel Libeskind dirak an astenn bet krouet gantañ en Denver Art Museum\n'Imperial War Museum Manchester, Rouantelezh-Unanet\nDaniel Libeskind (bet ganet e 1946 e Łódź, Polonia) a zo ur savour amerikan (bet broadet e 1965). Yuzevien a Bolonia e oa e dud, dreistvevet o deus ar Shoah. Goude bezañ studiet ar sonerezh en Israel, en deus Libeskind studiet er Bronx High School of Science (Stadoù-Unanet) betek 1965. Goude-se e krogas gant ar savouriezh e Cooper Union School (New York). A-benn peurglokaat e studioù savouriezh en deus studiet e-pad daou vloaz ouzhpenn er skol-veur Essex (Rouantelezh-Unanet). E 1985 en deus Libeskind bet kentañ priz Leone di Petra e Venezia. E 1988 en deus kemeret perzh en diskouezadeg savourien digonstruktourien er Museum of Modern Art (New York). Etre 1989 ha 1998 en deus graet war-dro Mirdi yuzev Berlin. Ouzhpenn bezañ ur mirdi ez eo ul lodenn eus an diskouezadeg. A-fet savouriezh ez eo stag ar savadur ouzh pal ar mirdi. Da skouer en deus Libeskind treset linenn ar goullo er mirdi, da lavaret c’hwec’h lec’h goullo a dreuz ar mirdi a-benn aroueziñ ezvezañs ar re bet lazhet e-pad ar Shoah. Leun a arouezioù eo ar savadur.\nDaniel Libeskind en deus krouet e embregerezh, anvet eo Studio Daniel Libeskind ha staliet eo e Berlin. Abaoe 1994 e kelenn e skol-veur Los Angeles (California). E skolioù-meur alld re ar bed-holl en deus bet tro da gelenn. Meur a raktres end eus, en o zouez re stag ouzh ar yuzevelezh pe ar Shoah (mirdi yuzev San Francisco, kreizenn ar Shoah e Manchester). Dibabet eo bet ivez raktres Daniel Libeskind evit sevel en-dro ar World Trade Center (New York). Derc’hel soñj eus an darvoud ha degas spi eo pal ar savadur bet ijinet gantañ. A-benn derc’hel soñj e vo miret «Ground Zero» er c’hondon (Memory Foundations), hag arouezet e vo ar spi gant un tour stumm ur bir dezhañ (Freedom Tower). Sañset e vo un tour 541 metrad uhelder, da lavaret eo e teufe da vezañ tour annezet uhelañ ar bed. Un dra all da venegiñ : bep bloaz, d’an 11 a viz Gwengolo, e vo sklerijennet ar savadur gant an heol hag hep skeud ebet etre 8e46 (krash kentañ) ha 10e28 (eur freuzadur an eil tour).\nSavadurioù bet treset gant Daniel Libeskind[kemmañ | kemmañ ar vammenn]\n1998 – Mirdi yuzev Berlin\n2002 - Imperial War Museum North, Manchester, Rouantelezh-Unanet\n2003 - Danish Jewish Museum Kopenhagen, Danmark.\nTi Felix Nussbaum (Felix-Nussbaum-Haus) e Osnabrück Alamagn, ur mirdi diwar-benn al livour Felix Nussbaum eo. Astenn droellennek Victoria and Albert Museum Londrez. Nullet eo bet ar raktres e 2004 dre ma ne oa ket argant a-walc’h evit e gas da benn.\n2005 – Kreizenn Maurice Wohl, Bar-Ilan University, Ramat Gan, Israel\n2006 – Astenn Royal Ontario museum, Toronto\n2007 : Daniel Libeskind end eus treset steñv ur greizenn-genwerzh 46 000 metrad karrez dezhi e Las Vegas, e-barzh ar City Center.\n2008 - Contemporary Jewish Museum, San Francisco, Stadoù-Unanet\n2009 - Grand Canal Performing Arts Centre and Galleria, Dulenn, Iwerzhon\n2009 - Military History Museum, Dresden, Alamagn\n2010 - Złota 44, un tour 54 estaj dezhañ, 192 metrad uhelder, e stumm gouel ur vag. Ennañ e vo 251 ranndi pompad. Unan eus tourioù uhelañ Europa e vo pa voe echu. Kroget eo ar sevel abaoe miz Mae 2008 e Varsovia, Polonia\n(en) Ajañs Daniel Libeskind\n(fr) Daniel Libeskind, war lec'hienn Archiguide\n(fr) Mirdi yuzev Berlin, war Arte\n(en) Pennad Time diwar-benn ar Royal Ontario Museum\nAdtapet diwar « https://br.wikipedia.org/w/index.php?title=Daniel_Libeskind&oldid=1729084 »\nKemmoù diwezhañ degaset d'ar bajenn-mañ d'an 26 Du 2016, da 23:57.


Vogalenn nann-silabennek - Wikipedia\nEr yezhoniezh e vez implijet an termen vogalenn nann-silabennek (saoz.: non-syllabic vowel) evit komz eus ur sonenn vogalennheñvel ha n'eo ket kraoñell ur silabenn pe ur mora, da lâret eo n'eo ket rann bouezusañ ar silabenn.\nE yezhoù zo, en o zoues ar japaneg ha meur a yezh polinzek, e rank pep elfenn vogalennek talvzout d'ur silabenn pe d'ur mora a-bezh.\nE meur a yezh all, avat, en o zouez ar brezhoneg, e kaver meur a diftongenn.\nAlies e vez treuzskrivet sonennoù vogalennek nann-silabennek evel ma vefe kensonennoù dre dostaat anezhe hepmuiken, da skouer:\nlaou [law] (hervez patromoù distagadur brezhoneg Bro-Leon)\nKoulskoude, a-drugarez da dielfennadurioù fonetikel bet kaset da-benn e ouezer eo nebeutoc'h live strizhadur an elfennoù-se kavet e dibenn ur silabenn evit al live strizhadur a glotfe gant ur sonenn dre dostaat rik, da skouer:\nelfennoù vogalennek eo kentoc'h an elfennoù a gaver da dibenn un diftongenn neuze keit ha m'eo kensonennel natur ur sonenn dre dostaat ha neuze e rankfer gallout ober an diforc'h etreze, da lârete eo n'eo ket reizh skrivañ gant ar memes arouezennoù [w] ha [j] sonennoù disheñvel o natur.\nOuzhpenn-se ez eus yezhoù implijet gante heuliadoù diftongennel disheñvel [ao] ~ [au] ha n'haller ket ober gant ar hvelep arouezenn <w> evit o zreuskrivañ o-daou. Evit ober an diforc'h etre degouezhioù a -seurt-se e vez implijet gant al lizherenneg fonetikel etrebroadel ar sin diakritek ispisial [ ̯] skrivet dindan ur vogalenn evit diswel eo nann-vogalennek hag eevels-e e c'heller spisaat ivez live digoradur ur vogalenn nann-silabennek resis kentoc'h evit ober gant an hevelep arouezenn atav, da skouer: [bei̯] e lec'h [bej].\nE spagnoleg (d.s. bacalao, almohada) hag en italianeg (ciao,Edoardo) e kaver un [o] nann-silabennek, disheñvel perzh ar vogalenn nann-silabennek-se diouzh an elfenn hantervogalennek diwezhañ e dibenn an diftongenn [au] ha disheñvel eo an diftongenn italianek e Pao.lo diouzh an diftongenn bortugalek e Pau.lo.\nAdtapet diwar « https://br.wikipedia.org/w/index.php?title=Vogalenn_nann-silabennek&oldid=1853251 »


Sketla Segobrani vol1/Rann 13 - Wikimammenn\nSketla Segobrani vol1/Rann 13\nPrud’homme, 1923 (Kenta Kevrenn, p. 59-62)\n◄ Gweladennou Lugus ha Belisama da zouar Manos Penaos e tigemere mibien Vanos Lugus ha Belisama Trôad an doueed ►\nvez graet mezer. O digas a reas gantan e-kreiz ar c’hoad ha rei da anaout d’ezo ar gwez, hag ivez al louzeier yec’hedus, dre ziskleria an dalvoudegez anezo ha penaos ober ganto da barea klenvedou ha goulïou, da argas drouk-speredou, da derri hud ha strobinellou. Al louzaouennou gweüs a ziskouezas d’ezo ouspenn, hag ar re a ro al livadennou ruz, glas, glas-ruz, liou-limestra, gwer, melen, gwenn ; diski a reas d’ezo tenna eus ar wrizienn, ar gorzenn pe an deliou an danvez livus hag e intra er gwiadennou. O boaza a reas d’ober gand ar brageier, ha gand an doneg vilginek ha kougoulek evid ar goanv. Diwar gelenn Lugus e voe strollet kenta stern gwiader. Kent an donedigez anezan ne ouie an dud na gwia na livadenni danvez ; n’o doa ken dilhad nemet krec’hin al loened a lazent en hemolc’h. N’o doa na brageier hir na re verr, na tonegou milginek ha kougoulek, nag arc’henadou prenn pe ler. Diskabell o fenn, noaz o divrec’h hag o divesker ez aent, paotred ha merc’hed, ha diarc’hen e kerzent.\nHervez an danevellourien-ze end-eeun e teue bep seiz vloaz reiz-mat Lugus ha Belisama da weladenni gouenn Vanos. Seiz-ugent a vije bet eus ar gweladennou-ze. Setu aman a zezreveller diwar o fenn. Dre ma nesae deiz donedigez an doue hag an doueez e save darbaradeg dre ar vro. Er c’hêriadennou hag en diabarz an tiez e veze pep tra netaet penn-da-benn, kempennet hag aozet a-nevez-flamm. Derc’hent an donedigez en em skigne ar baotred hag ar merc’hed yaouank dre ar c’hoadou da guntuilh barrou-glas ha da zastum bleuniou muia ma c’hallent. Goude-ze, e vanent en o sav a-hed an hent ma tlee an digemeridi a c’hortozed tremen drezan, e-keit ha ma ’z ae ar peb-all eus ar bobl, en o fenn ar renerien hag an henaourien anezo, beteg eul lec’h a raed anezan Gortozva « lec’h ar gortoz ». Ar wezeg, el lec’h-ze, trouc’het-krenn ma ’z oa diouz tu ar Sav-heol, a geje gand eur gompezenn digoad, golôet war-hed gwel a hir-c’heot. A-dal ma ’z ae an heol da guz edo pobl Vanos a-bez grounnet el lec’h-ze a-hed bevenn ar c’hoad. En hevelep pred e tigoueze dalc’hmat ar c’houblad doueel, hag ivez en hevelep doare. Bez’ e oa a-dreuz d’ar gompezenn war-du ar sav-heol-hanv eur wenodenn kalemarc’het-stank ha ledan a-walc’h da rei tremen da zaou zen skoaz-ha-skoaz. Kerkent ha ma teue kenta skleur an tarz-deiz da c’houlaoui an oabl e weled o sevel en dremmwel, dre greiz al lusenn-veure, daou spez ramzel ha skedus, hag int oc’h enraokaat a gammedou bras. Seul ma nesaent e verrae ar vent hag al luc’h anezo, betek dont dizale, ouz sellou an dud, d’eur paotr yaouank ha d’eur plac’h yaouank mentet-uhel, dremmet-glas, eur marz ar gened anezo gant o bleo rodellek a sked gand an aour-teuz pe ar regez-tan.\nFromet war eun dro gand al levenez ha gand an doujans, e pennline mibien Vanos hag ec’h astennent o divrec’h, palv o daouarn savet-digor etrezeg an herberc’hidi-veur o tigouezout en o zouez. A-drenv d’ezo ar merc’hed en o sav, kroaziet o arzourniou en o askre hag o daouarn ouz o bronn-vrusk, a souble d’an douar o fennou melen-mell. Glanded, gouiziegez ha kened ar Breur hag ar C’hoar a veze merzet an nerz anezo, a-bell evel a-nes, betek gand an distera hag ar gouesa krouaduriou. An hir-c’heotennou, dre ma ’z aent ebiou, a stoue, ha, dambleget o c’horzennou, e trôe outo ar bleunvennou o c’hurunennou lorc’hek. Dre vouda o mouez e save laz-kana ar gwenan hag an evned eur vouskanadeg kompez-flour ha c’houek-dispar. E kement lec’h bennak ma vijent, loened gouez douar Manos, kirvi, kezeg, tirvi, a drôe diwar o c’harnou da sellout war-du an daou zen-doue. Pleget o diouhar-araok e taoulinent el letonenn hag, o c’houzouga, e sellent ouz an nenv e-stumm azeulerien.\nPa veze en em gavet Lugus ha Belisama nes a-walc’h d’an dud, neuze e strinke an delennadenn hag ar ganadenn a zonedigez-vat ; ar renerien hag an henaourien a yae war-arbenn hag a ginnige d’ar re nevez-deut mel, laez ha bara. Damc’houde, e save ar Breur hag ar C’hoar en eur c’harr peder-rodek a brenn-kelen lufret-flamm kaeraet gand aour hag outan eur sterniad kezeg gwenn . Azeza a raent war ar skaon uhel prenn-lufr kinklet-aour a oa e-kreiz ar c’harr. Heman a luske, hag ar bobl, o tibennlina, a gerze da heul en eur ober korollou-sakr e-mesk son telennad ha meulgan. Grounnet tu-ha-tu da hent ar c’harr, ar baotred, ar plac’hed yaouank hag ar vugale a fuilhe dibaouez dirag ar c’hezeg glazvez ha bleuniou.\nEn em gavet en o herberc’hva, e veze kinniget d’ezo gand ar renerien hag an henaourien ar buoc’henned a dleje i laeza, an heiz, an oc’hen, an denved a dalvezje d’o maga keit ha ma vijent e-touez an dud. An heiz a oa ar c’haera a c’halljed da gavout, medet ma ’z oa bet e parkou bet gounezet a-ratoz evid an doueed, ha dibabet hini-ha-hini an tanvouezennou anezan. Seiz gwerc’hez a wad uhel, bet diuzet e-touez ar re fura, ar re gaera, o dishilie hag a vale bemdez ar pe a vleud a oa ezomm d’an doue ha d’an doueez. Evid ar chatal, loened eus an dibab a oa anezo holl, dinamm, peurwenn, bet savet ha maget a-benn kefridi d’o c’hinnig d’ezo, war gwella peurvanou ar vro.\nKerkent ha m’edo aet-tre en o zi an doue hag e geneilez, e lidlazed dirag an nor eun ejen, eur maout hag eur pennmoc’h. Dispennet e veze ar savadellou-beriou  hag enaouet an taniou ; pastellou kig a boazed er ber ouz an tan-flamm pe a verved e kaoteriou arem, e listri kouevr. Ar wazed, ganto skouedou, bouc’hili ha goafiou, a embrege gand ar c’horolladennou sakr war ar c’hlazenn en-dro d’an ti. Ar merc’hed bleo-melen, a c’hournijelle ganto o skerbou lin tano hag a stirlinke gwalennou o divrec’hiou gwenn hag o uferniou-treid , keit ha ma trôellent ha ma lamment, skanv evel yourc’hezed, war al leton ouz gwrimenn ar wezeg c’hlas.\nSeiz devez war o hed dibaouez-kaer e pade ar banvez, ar c’hoari, ar c’han hag ar c’horoll. Goude, e stage an doue hag an doueez gand o c’henteliou. Da genta, e teue an holl, ken gwazed ken maouezed, da lakaat a-wel dirazo an taoliou-micher o doa kaset da benn er seizvedad-bloaziou o paouez tremen, pep-hini en e stad-vicher e-unan. Ar garrerien a zigase o brava karr, ar wiaderien a zisplege o gwella gwiad, ar brouderezed a ziskoueze o c’haera broudereziou, hag evel-se gand ar re all ivez. An doueed a varne ar peziou-labour, a ranne d’al labourerien meuleudi pe ziveuleudi, hag a rôe kelenn diouz ma kavent tro d’hen ober. Pelloc’h, o sevel adarre war o c’harr, e stagent gand o ergerzadenn dre zouar Manos, o weladenni pep keriadenn, oc’h eeuna ar c’hamm-voaziou, o kentelia war ar strujusa stuzia-douar, war ar frouezusa maga-loened, hag o verka ar gwellaênnou o tereout ouz pep gra. En gortoz eus an drôad-ze eo e oa bet an holl dïez netaet penn-da-benn, aozet, adfichet a-nevez-flamm, kaeraet gant barrou glas ha bleuniou. Adsavet e oa bet ar c’haeliou, nevesaet an tôennou kolo pe raoskl, adlivet bannou ha gouryeo an doriou hag addremmet ar c’hizelladuriou anezo. Betek rimia an treustou-diabarz ez aent, pa veze outo duad gant moged an oaled. Distrewet e\n↑ Ar c’harr-ze a zigas da goun eus an hini a zo bet kavet e Debjerg (Jutland) hag a denn da varevez an Ten (500-50 kent H. S.). Sellout Montellus Temps préhistoriques en Suède et dans les autres pays scandinaves, troidigez c’hallek gant S. Heinach (Paris, 1894, pp. 144-146 ha skeudenn 196 p. 146. Diwar-benn an ambrougadegou-sakr ha kerzadegou an doueed sellout ouz Orpheus, trede mouladur (1909), p. 190-192.\n↑ War an hordennou beriou a zouged en ergerzadegou-sakr, sellout Déchelette, Manuel, Premier Age du Fer, pp. 796-804 (skeudennou).\nAdtapet diwar « https://br.wikisource.org/w/index.php?title=Sketla_Segobrani_vol1/Rann_13&oldid=163609 »\nDernière modification le 7 Eos 2020, à 15:14\nKemmoù diwezhañ degaset d'ar bajenn-mañ d'an 7 Eos 2020, da 15:14.


Keleier Noz al Lun 24 a viz Here 2016\nPar Tudi Crequerle lundi 24 octobre 2016\nDilan Roudaut (dehoù) e bro Tadjikistan - Les Farfadets butineurs\nBeajet hon oa kalz d'al Lun da noz ! Da gentañ e oamp bet da zaremprediñ Dani Jezekel, paotr al lambig. Bet e oamp ivez d'an Oriant evit kaozeal diwar-benn gourdoner kozh Sylvain Ripoll. Ha bet e oamp ivez da vro Sina evit toullañ kaoz gant Dilan Roudaut, aet kuit bloaz-so war varc'h houarn.\nPaotred al lambig war hentoù ar vro\nMare an diskar-amzer a zo hini al lambig ivez ! Hiriv an deiz ez eus, e rannvro Breizh, war-dro 3600 den gant ar gwir da alambigañ o sistr. Setu bep ploaz lod anezho a c'hortoz e teufe paotred al lambig gant o strilherezh. 19 den a zo e-giz Daniel Jezekel o vont a barrez da barrez ganto c'hamion evit alambigaén sistr an dud. Ganto e vez fardet 640 litrad lambig bep ploaz e Breizh 4 departamant. Pennad kaoz gant Daniel Jezekel.\nPiv evit kemer post Sylvain Ripoll ?\nLakaet e oa bet maez Sylvain Ripoll eus skipailh melldroad an Oriant peogwir e oa bet koll ur wech adarre ar verlused en dibenn-sizhun tremenet. Elouan le Sauze a zo suporter an Oriant, ha dipitet eo e vefe bet skarzhet maez Sylvain Ripoll. Gwelloc'h e vefe cheñch prezidant kentoc'h evit cheñch gourdoner emezañ ! Pennad komz gant Elouan Le Sauze.\nDilan Roudaut : eus Bro Leon da Vro Sina war varc'h houarn\nAet e oa kuit Dilan Roudaut, 24 bloaz, war varc'h houarn evit ober tro ar bed. Degouezhet eo bremañ e Bro Sina. Enrollet hon oa dre internet ur pennad komz gantañ. C'hoarvezet zo bet ur bern traoù gant Dilan Roudaut. Frommus e oa bet a-wechoù -da skouer bro Durkia lec'h ma oa kalz a repuidi o klask mont da Europa pa oant int o vont aes ewar an tu all- ha fentus gwechoù all -tañvet en eus amann Yak !-. Ur video a zo bet savet gant e vignonez Auriane. Pennad komz gant Dilan Roudaut.


Joseph-Sabin Raymond - Wikipedia\nJoseph-Sabin Raymond a oa ur beleg kebekat bet studier, kelenner ,rener ar studioù ha rener Kloerdi Saint-Hyacinthe etre 1817 ha 1883.\nGanet oa bet e Saint-Hyacinthe d'an 13 a viz Meurzh 1810. Aet eo da Anaon e Leandi ar Gwad Prizius e memes kêr d'an 3 a viz Gouere 1887.\nBeleget oa bet d'an 22 a viz Gwengolo 1832.\nOber a reas anaoudegezh gant Aurélie Caouette (deuet da vezañ Catheriene-Aurélie ar Gwad Prizius goude) e 1846. Bet eo be he rener agoustiañs ha bountet en deus a nezhi da skrivaén a-zivout hec'h hent speredel. Skrivet en deus un deiz-levr a 2868 pajenn diwar-benn o eskemmoù.\nPa voe krouet eskopti Saint-Hyacinthe e 1852 e voe anvet Vikel-vras. Seveniñ a reas ar garg e-pad 35 bloaz o chom war memes to e penn ar c'hloerdi.\nAnvet e voe doktor war an deologiezh e 1870 gant ar Pab Pi IX. Pevare eskob Saint-Hyacinthe, Louis Zéphirin Moreau a anvas anezhañ Chaloni ha Dean Chabistr an iliz-veur e 1877.\nDeuet oa da Frañs e 1843 gant oant dont da vezañ dominikan. Dizaliet oa bet gant Henri-Dominique Lacordaire a lavaras dezhañ kendelc'her da labourat evit stummañ ar re yaouank en e vro ha prientiñ donedigezh an dominikaned. Gant eskob Saint-Hyacinthe e klaskas lakaat Urzh ar brezegerien d'en em staliañ e Kanada eta. Krouet e voe ur gouent e Saint-Hyacinthe e 1873.\nAdalek 1833 e zeas da vevañ e Leandi ar Gwad Prizius.\nAdtapet diwar « https://br.wikipedia.org/w/index.php?title=Joseph-Sabin_Raymond&oldid=1855483 »


Journal de Renaud Camus, mardi 26 novembre 1985\ncréée le mardi 26 août 2014, 16 h 04\nmodifiée le vendredi 24 juillet 2015, 15 h 44Ravello, hôtel Palumbo, mardi 26 novembre 1985, sept heures et demie du soir. Les villages, à bout de péninsule, s’appellent Marciano, Termini, Nerano. Quand nous y sommes passés un ~~~~ ~~~~~~ ~~~~~~~ ~~~~~~~, ~~~~~~ ~~~~~~-~~~~~, ~~~ ~~~~~~~~ ~~~~~~~~ ~~~~~, ~~~ ~~~ ~~~~~~~~~. ~~~~~ étions pressés, car ~~~~~ ~~~~~~~~~~ ~~~~~~ ~~~ ~~~~ ~~~ ~~~~~~~~ ~~~~~~~ ~~~~~ ~~~~~~~~ ~~ ~~~~, ~~~~~ ~~ ~~’~~~~, ~~~ ~~~~~~ ~~~~~~~~ ~~~ ~~~~~~~~ ~~~~~~~~~~~, ~~~~~ ~~~~~~~~~ ~~~ ~~~~~~~. ~~~ ~~’~~~~~~ donc pas question ~~~ ~~’~~~~~~~~, ~~~~~~ ~~~~~~~ ~~~ ~~~~~~~~, ~~~~~~~ ~~~~~~~~, ~~~~~~’~~ la punta Campanella ou ~~~~~~’~~ ~~’~~~~~~~~~ ~~~ ~~~~ ~~~~~~~~~, ~~~~ ~~~~ ~~~~~~~ ~~~ ~~~ ~~~~~~~~~ ~~~~~~~~~ ~~~ ~~~~, ~~~ ~~~~~ San Costanzo. Depuis ~~~~~~ ~~~~ ~~~ ~~~~~ ~~~~~ ~~~ ~~~~~~~ ~~~~ ~~~~~~ ~~~~~~~~~~ ~~~ ~~~~~~~~~ ~~~ ~~~~ ~~~ ~~~~~ ~~~~~~~~~~~~, ~~~~~~~~~ ~~ ~~~~~~~~. ~~~~~ ~~~~~~~ ~~~ ~~~ ~~~~~ ~~~~~ ~~~~~~’~~ la pointe de ~~~ ~~~~~~~’~~~~, ~~~~~ ~~ ~~~~~~. ~~~ ~~~~~~ ~~~~~~~~~~~, ~~~~~~ ~~~~~~~~~ ~~~ ~~~~~~~~~, ~~~~~~ ~~ ~~~~~~~~ ~~~ ~~~~~~~~~, ~~~~ ~~~~~’~~~~~~ ~~~~ ~~~~ ~~~~~~, ~~’~~~ ~~~ ~~~~, ~~~~ ~~~~~, sont aussi belles, ~~~~ ~~~ ~~~~~~ ~~~ ~~~~~~~ ~~~ ~~~~~~ ~~~ ~~~~~~~~, ~~~~ ~~~ ~~~~~~~ ~~~ ~~~~. ~~~~~~~~’~~~~, ~~~~ ~~~~~~ ~~~~~~~~~, ~~~ ~~~ ~~~~~ ~~~~~~~~~ ~~~~~ ~~’~~~~~~~~~ ~~~ ~~~~~~ ~~~~~~~ qu’un désir insistant ~~~ ~~~~~~~~. ~~~~~ ~~~ ~~~~~~~ ~~~~~~ ~~~~~~~, ~~~ ~~~~~~ ~~~~~, ~~~~ ~~~~~~ ~~~~~~~~~~~, ~~~ ~~~~ ~~~ ~~~~~~~ ~~’~~~~~~~~ ~~~’~~ ~~~~~, ~~~~~~ ~~~ ~~~~~~~~ ~~~ ~~~ ~~~~~~ ~~~~~ manqueront moins.\nPauvre péninsule ! ~~~ ~~~~~~~ ~~’~~~ ~~~~~~ ~~~~~~ ~~~~~~~~ ~~~ ~~~~~ ~~~~~~, ~~~ ~~~~ ~~~~~~~~ ~~~ ~~~~ ~~~~~~~ ~~’~~~~~~~~ ~~~~~~~ ~~~~~~~~~. ~~~~~~ ! ~~~~~ ~~~~ ~~~~~~~~ ~~~~~, ~~~~~~~ ~~’~~~~~~~~~ ~~~~~~~~~~~~~~ ~~~ Stabia, dans son ~~~~~~~ ~~~~~ ~~~~~~~~ ~~~ ~~~~~~ ~~~ ~~~~~~~, ~~~~~~’~~ ~~~~~~~~~, ~~~~ ~~~~~~~~’~~~~ ~~~~~~~~~. ~~’~~~~ ~~~~~ ~~~~~~ ~~~, ~~~~~~~~~ ~~~~~~ ~~~ ~~~~~~, ~~~ ~~~~~ ~~~~~~~ ~~~~~~ ~~~~ ~~~ ~~~~~, et sur le ~~~~~~~, ~~~~ ~~~~~ ~~~~ ~~~~~~ ~~~~~~~, ~~~~ ~~~~~ ~~~~~~ ~~~~ ~~~~~~~, ~~~~ ~~~~~~~~~~, ~~~~ ~~~~~~ ~~~~~~~~~~, ~~~~ ~~~~~~ ~~’~~~~~~. ~~~ ~~~~~~~~ ~~~~, ~~~~~~ ~~~’~~~ ~~~~~~ ~~~~~ ~~~~~~~, a moins souffert. ~~~ ~~~~~~~~ ~~~~~~ ~~~~ ~~~~~~ ~~~~~~~~, ~~~~~~~~~~~ ~~~~~~~~~, ~~~~ ~~~~~~~~~~ ~~~~ ~~~~~~~~~~~ ~~~ “~~~~~~~ ~~~~~~~~~~”, ~~~~~-~~~~~. ~~~~~ ~~~ ~~~~~~~~~~ ~~~~ ~~~~ ~~~~~~~~~~, ~~~ ~~~~ ~~~~~ ~~~~~~~~~ ~~~~~~~~~~, de sorte que, ~~~~~~~~~~~~~, ~~~~~ ~~~~ ~~~ ~~~~~ ~~~~~~~~~ ~~~~~~~~~~. ~~~ ~~~~~~~~~~~~, ~~~~~ ~~~~~ ~~~~~~~~~~ ~~~ ~~~~~~, ~~~~ ~~~~~~~~~~ ~~~ ~~~~. ~~~ ~~~~~~~~~~ ~~~~~~~ ~~~ ~~~~~ ~~~~ ~~~~~~ ~~~~~~~~~~~~, ~~’~~~~ donc qu’on ne ~~~~~ ~~~~ ~~~~~ ~~~~~~~~~~~~~~ ~~~~ ~~~~~~~~. ~~~~~ ~~~ ~~’~~~~~~~~ ~~~~ ~~~ ~~~~~~ ~~~ ~~~~~ ~~’~~~ ~~~~~~~ ~~~~~ ~~~~ ~~~~~~~ ~~~~~~~~~~, ~~~-~~~~, ~~~~~ ~~~ ~~~~~~~~, ~~~ ~~~ ~~~~~~~~ toujours à Ravello, ~~~~~ ~~~~ ~~~~~~~~~~~ ~~~~~~~~~~~~~, ~~~ ~~~~~~, ~~~~~~~~~ ~~~ ~~~~~~~ ~~~~~~ ~~~~~~~~~ ~~’~~~~~~~~~~ ~~~ ~~~~~~~. ~~~~~ ~~~’~~ ~~~~~ ~~~~~~~~~~~, ~~~~~~~ ~~~~~~~~ ~~~ ~~~~~~~~.


Ur milion [miˈliːõn] (1 000 000) eo an niver a deu war-lerc'h nav c'hant naontek mil ha pevar-ugent nav c'hant naontek ha pevar-ugent hag a-raok unan hag ur milion . Talvezout a ra kement ha mil mil, pe mil miliad.\nEvit ar yezhadur n'eo ket un niver eo ar ger milion, hag abalamour da se n'eo ket heuliet gant un anv-kadarn unan evel an niveroù, met gant un anv-kadarn el liester: ur milion a dud, daou vilion a euroioù.\nIl Milione eo anv levr Marco Polo diwar-benn e veaj da Sina, un anv deuet eus ul lesanv a veze graet, a-hervez, eus Polo abalamour d'e gontadennoù diwar-benn pinvidigezhioù diniver.\nAdtapet diwar « https://br.wikipedia.org/w/index.php?title=Milion&oldid=1481590 »\nDernière modification le 4 Ebr 2013, à 23:38\nKemmoù diwezhañ degaset d'ar bajenn-mañ d'an 4 Ebr 2013, da 23:38.